title: Markku Palmroos

text: Palmroos aloitti pelaajauransa aikuisten tasolla Helsingin Ponnistuksessa II Divisioonassa kaudella 1980. Vaikka hän pelasi maalivahtina, pääsi hän kolmen Ponnistus-kautensa aikana kahdesti myös maalintekijätilastoihin. Kaudeksi 1983 Palmroos siirtyi Helsingin Jalkapalloklubiin, jota hän edusti suuren osan pelaajaurastaan. Lisäksi Palmroos edusti pääsarjassa OTP:tä, Kumua, TPS:ää ja Jaroa.


title: Markku Palmroos

text: HJK:ssa hän voitti yhteensä neljä Suomen mestaruutta vuosina 1985, 1987, 1988 ja 1992 sekä kolme Suomen Cupia 1984, 1993 ja 1996. Kaudella 1987 Palmroos piti maalinsa puhtaana 827 minuuttia, mikä oli tuolloin pääsarjatason ennätys.


title: Markku Palmroos

text: Päävalmentajana Palmroos on toiminut Atlantiksessa, kun hän korvasi lokakuussa 2000 erotetun Jari Europaeuksen. Joukkue onnistui kauden päätteeksi nousemaan Veikkausliigaan, kun se kukisti karsinnoissa TPS:n. Seuraavalle kaudelle apuvalmentajana toiminut Ari Tiittanen siirtyi päävalmentajaksi ja Palmroos tämän avuksi. Atlantis voitti tuolloin Suomen Cupin. Atlantiksen päädyttyä konkurssiin 2002, siirrettiin sen sarjapaikka uudelle vantaalaisseura AC Allianssille, jossa parivaljakko Tiittanen–Palmroos jatkoi edelleen samalla työnjaolla. Palmroos jatkoi Allianssissa kauden 2005 loppuun, vaikka Tiittanen korvattiin Thierry Pisterillä.


title: Markku Palmroos

text: Kaudeksi 2006 Palmroos nimettiin tammisaarelaisen EIF:n päävalmentajaksi Kakkoseen. Maaliskuussa 2006 Palmroos aloitti EIF:n valmentamisen ohella myös HJK:n maalivahtivalmentajana, jossa hän toimi kauden 2009 loppuun saakka. Palmroos toimi EIF:ssä vielä 2007 , mutta seuraavalla kaudella 2008 hän aloitti Kakkosen Lohjan Pallossa. Hän vei sen kahtena peräkkäisenä kautena lohkonsa toiseksi ja vuonna 2010 kuudenneksi.


title: Markku Palmroos

text:
Palmroos piti tämän jälkeen taukoa valmennuksesta, mutta palasi Lohjalle jälleen kaudeksi 2012. LoPa:n menestys jäi kuitenkin heikoksi ja Palmroos erotettiin kesäkuun lopussa. Seuraavalla kaudella hän aloitti HJK:n A-juniorivalmentajana ja toukokuussa 2013 myös BK-46:n päävalmentajana.
Palmroos on toiminut myös Suomen A-maajoukkueen maalivahtivalmentajana.


title: Markku Palmroos

text: Palmroosin toinen jalka amputoitiin polven alapuolelta marraskuussa 2017, mutta hän aikoo jatkaa silti valmentajana. Ennen amputointia jalkaa leikattiin 22 kertaa.


title: Syklopropaani

text: Syklopropaani CH on hiilestä ja vedystä muodostunut yksinkertaisin rengasrakenteinen orgaaninen yhdiste. Se kuuluu rakenteellisesti sykloalkaanien aineryhmään. Sen CAS-numero on 75-19-4. Syklopropaani on kaasuna väritön.


title: Syklopropaani

text: Hiiliatomit muodostavat syklopropaanissa tasasivuisen kolmion. Syklopropaani on siis hiiliatomiensa suhteen tasomainen. Hiilten väliset 60° kulmat poikkeavat suuresti neljävalenssisen hiilen taipumuksesta muodostaa noin 109° kulmia, joten syklopropaanilla on paljon kulmajännitystä. Kulmajännitys voidaan todeta röntgensäteillä tehtävillä elektronitiheysmittauksilla, joissa nähdään hiilten välisten kovalenttisten sidosten taipuminen. Jännittyneet sidokset tekevät syklopropaanista tavallista alkaania helpommin reagoivan. Syklopropaani muuttuu hitaasti propeeniksi.


title: Syklopropaani

text: Syklopropaania valmistetaan 1,3-diklooripropaanista sinkin ja natriumjodidin avulla. Sille ovat tyypillisiä reaktiot, joissa sen reangasrakenne avautuu. Näin käy sen reagoidessa muun muassa bromin, vetybromidin, vedyn ja rikkihapon kanssa. Yhdistettä voidaan käyttää orgaanisessa synteesissä.


title: Syklopropaani

text: Syklopropaania on käytetty lääketieteessä muun muassa anestesiaan hengitettynä, koska se on tehokas ja vain lievästi myrkyllinen. Sen käytöstä on luovuttu, koska syklopropaanin ja ilman seos on herkästi räjähtävää ja se saattoi myös aiheuttaa sydämen rytmihäiriöitä.


title: Stockmannin Tallinnan-tavaratalo

text: Stockmannin Tallinnan-tavaratalo on Tallinnassa, Virossa sijaitseva tavaratalo. Se on Baltian suurin tavaratalo, jossa myyntipinta-alaa on 14 500 m², jotka sijoittuvat viiteen kerrokseen.


title: Stockmannin Tallinnan-tavaratalo

text: Stockmann avasi ensimmäisen myymälänsä Tallinnassa vuonna 1993, mutta tavarataloksi se laajennettiin varsinaisesti vuonna 1996. Näin se on Stockmannin ensimmäinen ulkomaille avattu täysimittainen tavaratalo. Vuonna 2000 tavarataloa laajennettiin kolmella kerroksella viisikerroksiseksi ja sen yhteyteen rakennettiin 400-paikkainen paikoitushalli.


title: Stockmannin Tallinnan-tavaratalo

text: Tallinnan Stockmann sijaitsee osoitteessa Liivalaia 53.


title: Stockmannin Tallinnan-tavaratalo

text: Ensimmäisestä kerroksessa sijaitsee elintarvikosasto Stockmann Delikatess, jossa myydään myös alkoholituotteita. Ensimmäisessä kerroksessa myydään myös kosmetiikkaa ja sukkia. Katutasossa on Annilill Lilled -hääliike.


title: Stockmannin Tallinnan-tavaratalo

text: Toisessa kerroksessa sijaitsevat miesten vaatteet ja jalkineet, nuorten vaatteiden One Way sekä matkalaukut. Toisessa kerroksessa on myös internetkahvila.


title: Stockmannin Tallinnan-tavaratalo

text: Kolmannesta kerroksesta on naistenvaateosasto, naistenjalkine- ja käsilaukkuosastot sekä lastenvaateosasto ja lastenjalkine- ja leluosastot.


title: Stockmannin Tallinnan-tavaratalo

text: Neljännessä kerroksessa myydään kodintarvikkeita, paperituotteita, elektroniikkaa, musiikkia, puhelimia ja kameroita ja urheilutuotteita. Neljännessä kerroksessa on myös Elisan liike.


title: Stockmannin Tallinnan-tavaratalo

text: Viidennessä kerroksessa mm. vaateliike Seppälä, hääliike Annilill, kauneushoitola Désireé, optikkoliike Instrumentarium, Kesklinna Apteek ("Keskikaupungin apteekki"), matkatoimisto Estravel, Mister Minit -suutari sekä Silja Linen, Nordean ja Danske Bankin konttorit. Ylimmässä kerroksessa on myös Fazer Amican ravintola "Fifth Floor" ja lasten leikkipaikka.


title: Nordita

text: Nordita () on vuonna 1957 perustettu teoreettisen fysiikan tutkimuslaitos, jota rahoittavat Pohjoismaiden hallitukset Pohjoismaiden ministerineuvoston kautta. Laitos toimi alun perin Kööpenhaminan yliopiston Niels Bohr -instituutin yhteydessä mutta muutti syksyllä 2006 Tukholman AlbaNova-yliopistokeskukseen ja aloitti toimintansa kokonaisuudessaan siellä vuoden 2007 alussa.


title: Nordita

text: Norditan tutkimusalueisiin kuuluvat astrofysiikka, biofysiikka, tiiviin aineen fysiikka ja hiukkasfysiikka. Laitoksen johtajana toimii professori Ulf Wahlgren, ja sen budjetti (vuonna 2007) on noin 23 miljoonaa Ruotsin kruunua, josta puolet tulee ministerineuvostolta ja toinen puoli Kungliga Tekniska högskolanilta ja Tukholman yliopistolta.


title: Suomi-ilmiö

text: Suomi-ilmiö on suomalaisen rockyhtyeen Eppu Normaalin kappale, joka julkaistiin vuonna 1980 levyllä "Akun tehdas". Kappaleen sävelsi Mikko Syrjä ja sanoituksesta vastasi Mikko Saarela.


title: Suomi-ilmiö

text: Kiina-ilmiöön (tietyntyyppiseen ydinonnettomuuteen viittava termi) viittaavan nimensä mukaisesti kappale vastustaa ydinvoimaa, mutta tekee sen ironisesti. Kappaleen kertoja on olevinaan ydinvoimamyönteinen ja isänmaallinen henkilö, joka uskoo, että Suomessa ydinvoimasta ei ole haittaa. Sanoituksessa viitataan vuonna 1979 tapahtuneeseen Harrisburgin ydinvoimalaonnettomuuteen.


title: Segway

text: Segway on kaksipyöräinen, motorisoitu kulkuväline. Se on suunniteltu kuljettamaan yhtä ihmistä kerrallaan siten, että ihminen ohjaa itse laitetta.


title: Segway

text: Segwayssä on sähkömoottori, joka käyttää energianlähteenä litiumioniakkuja. Laitteessa on tasapainottava järjestelmä, joka estää kulkuvälineen kaatumisen liikkuessa. Tämä onnistuu käyttäjän asennon ja maan muodon muutoksia mittaavien sensoreiden avulla. Segwayn maksimikulkunopeus on noin 20 km/h.


title: Segway

text: Segwayn keksi yhdysvaltalainen Dean Kamen, joka alkoi kehitellä laitetta nähtyään pyörätuolipotilaan yritystä ylittää katukivetys. Laite julkistettiin vuonna 2001. Elokuussa 2006 julkistettiin uusi Segway PT (Personal Transporter) -versio. Laitetta ovat virallista käyttöä varten testanneet mm. poliisivoimat ja posti Yhdysvalloissa sekä Saksassa. Suomessa Segwaylla on saanut ajaa maanteillä vuodesta 2016, jolloin tieliikennelakia muokattiin ja Segwayt, sähköpotkulaudat, leijulaudat ja muut kevyet sähköajoneuvot hyväksyttiin laillisiksi kulkuneuvoiksi liikenteeseen. Näihin alle 15 km/h kulkeviin laitteisiin sovelletaan jalankulkijan liikennesääntöjä.


title: Segway

text: Segwayn omistaja James Heselden kuoli syyskuussa 2010 ajettuaan Segwaylla alas jyrkänteeltä. Hän oli ostanut yrityksen joulukuussa 2009.


title: Roistovaltio (kirja)

text: Roistovaltio: Maailman ainoa supervalta () on William Blumin vuonna 2000 julkaistu kirja, joka kritisoi kärkkäästi Yhdysvaltain ulkopolitiikkaa erityisesti kylmän sodan aikana. Kirja käsittelee muun muassa terrorismia, Afganistanin tilannetta, Yhdysvaltojen toimintaa YK:ssa ja CIA:n arveluttavia toimia.


title: Roistovaltio (kirja)

text: Osama bin Laden nosti kirjan esille puheessaan tammikuussa 2006 ja suositteli sen lukemista, mikä sai kirjan myyntiluvut kohoamaan jyrkästi. Kun Blumilta kysyttiin mielipidettä bin Ladenin kannanottoon, hän totesi itse asiassa olleensa tyytyväinen asiaan, sillä tiesi sen vauhdittavan kirjan myyntiä. Blum ei myöskään pistä pahakseen, jos bin Ladenin kaltainen henkilö jakaa hänen kantansa Yhdysvaltojen ulkopolitiikkaa kohtaan. Ennen bin Ladenin lausuntoa kirja oli verkkokauppa Amazonin sivulla 209 000. myydyin kirja, mutta seuraavana sunnuntaina jo 12. myydyin, mikä kertoo lausunnon konkreettisesta vaikutuksesta yleisöön.


title: Roistovaltio (kirja)

text: Kirjan on julkaissut suomeksi Kustannusosakeyhtiö Sammakko vuonna 2002, suomentajana Jaakko Yli-Juonikas).


title: Joseph Joffre

text: Joseph Jacques Césaire Joffre (12. tammikuuta 1852 Rives-Altes, Pyrénées-Orientalesin departementti – 3. tammikuuta 1931 Pariisi) oli ranskalainen kenraali, joka tuli tunnetuksi ensimmäisessä maailmansodassa.


title: Joseph Joffre

text: Joffre toimi sotilasuransa alkuajan sotilasinsinöörinä. Hän nousi Ranskan armeijan esikuntapäälliköksi 1911 Joseph Gallienin jälkeen. Sodan keskivaiheilla vuonna 1916 Joffre ylennettiin Ranskan marsalkaksi ja siirrettiin pois armeijan johdosta, koska Verdunin taistelussa tuli valtavia tappioita. Hänen tilalleen ylipäälliköksi nimitettiin kenraali Philippe Pétain. Joffre säilytti silti kansansuosionsa, koska Verdunista tuli Ranskan kansallistunteen tärkeä symboli. Joffre oli ensimmäinen henkilö kolmannessa tasavallassa, joka ylennettiin Ranskan marsalkaksi. Luonteeltaan häntä pidettiin hyväntuulisena kulinaristina.


title: Kurjenkello

text: Kurjenkello ("Campanula persicifolia") on heinäkuussa kukkiva kellokasvi. Sen jopa 5 cm:n levyiset kukat ovat tavallisesti sinisiä, mutta toisinaan tavataan myös hivenen punertavia tai jopa aivan valkoisia kukkia. Kurjenkellon kukat ovat kaksineuvoisia; kellot ovat ensin muutaman päivän toiminnallisesti hedekukkia ja seuraavat päivät emikukkia. Kurjenkellon tanakka, tavallisesti 30–70 senttimetrin (joskus jopa metrin) pituinen varsi on usein yksihaarainen. Kasvia tavataan metsissä, niityillä ja pientareilla. Kurjenkelloa viljellään joskus myös koristekasvina.


title: Kurjenkello

text: Kurjenkelloa tavataan Keski- ja Itä-Euroopassa. Suomessa ja Ruotsissa sen levinneisyys rajoittuu maiden eteläosiin.


title: Power Rangers Turbo

text: Power Rangers Turbo on yhdysvaltalainen 45-osainen lasten televisiosarja, joka oli samalla 5. Power Rangers -tuotantokausi. Sarja on suoraa jatkoa elokuvalle "Power Rangers turbovaihteella" sekä Power Rangersin aiemmille tuotantokausille. Turbo käytti japanilaisen 20. Super Sentai -sarjan "Gekisou Sentai CarRangerin" lavaste-, asu- ja kuvamateriaalia. Sarja esitettiin Yhdysvalloissa 19. huhtikuuta 1997 – 24. marraskuuta 1997.


title: Power Rangers Turbo

text:
Tällä tuotantokaudella kuten jo elokuvassa "Power Rangers turbovaihteella" sinisenä rangerina toimi lapsinäyttelijä. Lisäksi sarjan aikana suoritettiin näyttelijäkaartin vaihdoksia, kun kauden alussa rangereiden pitkäaikaiset opastajat Zordon ja Alpha 5 poistuivat sarjasta ja heidän paikkansa otti Dimitria ja Alpha 6. Hieman ennen kauden puoliväliä neljä pitkäaikaista rangeria korvattiin myös uusilla hahmoilla. Tällä tuotantokaudella ei ole varsinaista kuudetta rangeria, vaikka Phantom Ranger välillä sellaiseksi lasketaankin.
Turbozordit olivat kokoaan muuttamaan pystyneitä autoja, jotka Turbo Rangerit saivat käyttöönsä samaan aikaan uusien voimiensa kanssa elokuvassa Power Rangers turbovaihteella. Robo Racer oli Blue Senturionin zord, jonka hän toi kotiplaneetaltaan mukanaan. Lisäksi Phantom Ranger toi Artillatronin ja Rescuezordit vieraillessaan Maassa.


title: Charles Aznavour

text: Charles Aznavour [ʃaʁl aznavuʁ] (alk. Shahnour Vaghenag Aznavourian , O.C. 22. toukokuuta 1924 Pariisi, Ranska – 1. lokakuuta 2018 Mouriès, Ranska) oli ranskalainen, armenialaissyntyinen laulaja, säveltäjä ja näyttelijä.


title: Charles Aznavour

text: Aznavour esiintyi laulajana ja näyttelijänä ensi kertaa yhdeksänvuotiaana. Hänen uransa lähti nousuun Édith Piafin havaittua hänen kykynsä. He tekivät myös yhteisen kiertueen Ranskassa ja Yhdysvalloissa. Hän näytteli 60 elokuvassa ja kirjoitti yli tuhat laulua, niistä 150 englanninkielistä. Hänen levyjään on myyty yli 100 miljoonaa kappaletta.


title: Charles Aznavour

text: Aznavourin vanhemmat tutustuttivat pojan teatteriin jo lapsena. Poika otti taiteilijanimen Aznavour käyttöön jo yhdeksänvuotiaana. Aznavour lauloi seitsemällä kielellä (ranskan, armenian, espanjan, saksan, italian, englannin, venäjän kielillä) ja esiintyi kuolemaansa asti ympäri maailmaa. Aznavourista käytetään usein nimitystä ”Ranskan Frank Sinatra”. Hänen kuuluisimpia laulujaan ovat ”La Bohème”, ”La Mama” ja englanninkielinen ”She”.


title: Charles Aznavour

text: Aznavour auttoi Armeniaa siellä vuonna 1988 tapahtuneesta maanjäristyksestä lähtien. Aukio Jerevanin keskustassa on nimetty Aznavourin mukaan. Hän otti vuonna 2008 Armenian kansalaisuuden ja toimi maan suurlähettiläänä Sveitsissä.


title: Charles Aznavour

text: Aznavourille on myönnetty Ranskan Kunnialegioonan kunniamerkki 1997.


title: Charles Aznavour

text: Aznavour kuoli 94-vuotiaana 1. lokakuuta 2018.


title: Georges Braque

text: Georges Braque (13. toukokuuta 1882 Argenteuil-sur-Seine, Ranska – 31. elokuuta 1963 Pariisi) oli ranskalainen taidemaalari ja kuvanveistäjä. Hän oli yhdessä Pablo Picasson kanssa yksi kubismin varhaisimmista edustajista.


title: Georges Braque

text: Braque kasvoi Le Havressa, jossa hänestä koulutettiin talonmaalaajaa ja sisustajaa, mutta hän opiskeli myös maalaamista iltaisin. Braque oli mestarisisustajan oppipoikana Pariisissa ja sai todistuksen ammattitaidostaan vuonna 1901. Seuraavana vuonna hän osallistui Academie Humbertiin, jossa opiskeli vuoteen 1904. Siellä hän myös tutustui Marie Laurenciniin ja Francis Picabiaan.


title: Georges Braque

text: Braquen varhaisimmat työt edustivat impressionismia. Hän oli kuitenkin vakuuttunut fauvistien rohkeasta tyylistä vuoden 1905 näyttelyssä ja vaihtoi pian itsekin tyylinsä fauvistiseksi. Braque työskenteli läheisesti Raoul Dufyn ja Orthon Frieszin kanssa. Yhdessä he kehittivät hieman hillitymmän fauvistisen tyylin.


title: Georges Braque

text: Vuonna 1907 Braquella oli onnistunut näyttely, jossa hän esitteli fauvistisia maalauksiaan Salon des Indépendants -näyttelyssä. Samana vuonna Braquen tyyli alkoi hitaasti kehittyä, kun hän sai voimakkaita vaikutteita Paul Cézannen töistä, joita esiteltiin tuolloin laajalti Pariisissa. Braquen maalaukset alkoivat edustaa hänen uutta kiinnostustaan geometriaan. Vuodesta 1909 Braque työskenteli läheisesti Pablo Picasson kanssa ja he kehittivätkin uuden tyylin, jota kutsutaan kubismiksi. He alkoivat kokeilla kollaasi ja papier collé -tekniikoita vuonna 1912. Braquen ja Picasson yhteistyö jatkui aina vuoteen 1914, jolloin Braque palasi Pariisiin taistellakseen ensimmäisessä maailmansodassa.


title: Georges Braque

text: Sodan jälkeen Braque siirtyi enemmän kohti hermeettisiä ja synteettisiä muotoja, mikä edusti kubismin abstraktimpaa suuntausta.


title: Suomi-kuva

text: Suomi-kuva voi tarkoittaa sekä suomalaisten omia että ulkomaalaisten käsityksiä Suomesta. Usein ajatellaan, että suomalaiset ovat erityisen kiinnostuneita siitä, mitä ulkomaalaiset heistä ajattelevat.


title: Suomi-kuva

text: Ruotsin suurvaltakaudella, 1600-luvulla, historioitsijat alkoivat kuvata Suomea inventoidakseen laajan valtakunnan eri osia ja omistuksia ja korostaakseen sen suuruutta. Tehtävässä hyödynnettiin niin kutsuttua goottilaista historiankirjoitusta, jossa kansan sukujuuret johdettiin Raamatun kantaisistä. Historioitsija Johannes Messenius kuvasi suomalaisten periytyvän Nooan pojasta Thuiskonista, joka sai vedenpaisumuksen jälkeen vallan käsiinsä. Samaa goottilaista perinnettä jatkettiin myös paikalliskuvauksissa. Tunnetuin näistä on Daniel Jusleniuksen kirjoittama "Suomalaisten puolustus" "Vindiciae Fennorum", 1703). Juslenius asetti teoksessaan vastakkain kaksi Suomi-kuvaa: suomalaisten ja ulkomaalaisten. Juslenius torjui jälkimmäisten usein suomalaisia halventaneet merkitykset tietämättömyytenä. Itse hän suitsutti Suomea kaikenpuolisesti. Maa oli hedelmällinen ja kansa oli keksinyt jopa kirjoitustaidon.


title: Suomi-kuva

text:
Suurvalta-aseman murenemisen ja valistusaatteiden myötä Suomi-kuvaa alettiin rakentaa kriittisemmälle pohjalle. Suomen historian isänä pidetty H. G. Porthan tarkasteli kirjoitettuja lähteitä ja pyrki korjaamaan niissä havaitsemiaan virheitä. Lähteitä oli kuitenkin tarjolla vähän Porthanin epäluotettavaksi tuomitsemaa goottilaista perintöä lukuun ottamatta. Suomi oli periferiaa eikä sillä ollut Keski-Euroopan kansojen tavoin suurta menneisyyttä. Syntynyt Suomi-kuva jäikin karuksi. Porthanin mukaan Suomi ei ollut vielä kelvollinen elinalustaksi. Hän ehdotti muun muassa kansan sivistystason kohottamista ja erilaisia fyysisiä maanparannustöitä, kuten järvien laskua. Porthanille Suomen tuhatjärvisyys oli kirous, sillä se toi tulvia talonpoikien pelloille.
1800-luvulta lähtien Suomi-kuvaan kohdistui voimakasta kiinnostusta. Muotiin tulleen kansallisromantiikan mukaisesti haluttiin osoittaa, että Suomi oli itsenäinen maa ja suomalaiset oma kansakuntansa. Tällä oli poliittista merkitystä, sillä haluttiin, että suomalaiset voisivat enemmän päättää omista asioistaan. Suomi-kuvan muotoiluun osallistuivat silloisen poliittisen ja kulttuurielämän vaikuttajista muiden muassa Aura-seuraan kuuluneet A. I. Arwidsson ja J. J. Tengström, Suomen Asiain Komitean jäsen G. M. Armfelt sekä Lauantaiseuran jäsenet J. L. Runeberg J. V. Snellman, Elias Lönnrot ja Zacharias Topelius. Topeliuksen Suomi-kuva elää edelleen nykyään pitkälti "Maamme-kirjan" perintönä.


title: Suomi-kuva

text: Suomi-kuvan rakentaminen keskittyi vahvasti taiteeseen ja kirjallisuuteen, sillä haluttiin osoittaa, että suomalaiset kykenivät omintakeiseen ja korkeatasoiseen kulttuuriin. Suomalaisten erikoislaatuisuudeksi ei haluttu nähdä urhoollisuutta sodassa. Suomi-kuvan varhaisiksi voitoiksi katsottiin esimerkiksi Kalevalan ja myöhemmin karelianistisen taiteen ja Sibeliuksen saama kansainvälinen huomio.


title: Suomi-kuva

text:
Suomalaiset ovat kautta aikojen olleet Suomi-kuvasta huolissaan paitsi Suomen tuntemattomuuden vuoksi, myös siksi, että suomalaisista on liikkunut maailmalla monia epäedullisina pidettyjä käsityksiä. Eräänä vanhana Suomi-kuvan rasitteena on ollut esimerkiksi käsitys siitä, että suomalaiset olisivat mongolidinen tai muuten rodullisesti poikkeava kansa ("katso myös": suomalaisten alkuperä).
Väitteeseen liittyi rasistinen käsitys mongolidien alemmuudesta. Toisen maailmansodan jälkeen Suomi-kuva sai taakakseen kommunismiin tai Neuvostoliittoon liittyviä mielleyhtymiä. Esimerkiksi monet amerikkalaiset ajattelivat, että Suomi kuului Neuvostoliittoon tai itäblokkiin. Suomalaiset pelkäsivät, että länsi jättäisi Suomen oman onnensa nojaan mahdollisen konfliktin puhjetessa. Suomalaista ruokaa on pidetty Suomessa erityisen puhtaana, mutta lännessä on Neuvostoliiton aikaan liikkunut käsityksiä jopa siitä, että suomalainen ruoka olisi poikkeuksellisen radioaktiivista johtuen Tšernobylin ydinvoimalaonnettomuudesta.


title: Suomi-kuva

text: Suomi-kuvan kirkastaminen on ollut suomalaisille tärkeää. Kansallinen retoriikka on pesiytynyt etenkin urheiluun, joka on nähty Suomi-kuvan kannalta myönteiseksi. Monien urheilijoiden sanotaan urheilleen Suomea maailmankartalle. Viime aikoina Suomi-kuvaan ovat eri tavoin vaikuttaneet myös esimerkiksi EU, Nokia, tietoyhteiskunta, koulutus, musiikki ja terveydenhuolto, doping-skandaali, ydinvoimalahankkeet, metsien hakkuut ja paperitehtaiden perustamiset maailmalle.


title: Reflexion

text: Reflexion on oululainen rockyhtye. Tyyliltään yhtyeen musiikki on melankolista rockmetallia. Yhtye perustettiin vuonna 1996, jolloin sen nimi oli vielä BarbarianZ. Nimi vaihtui Reflexioniksi vuoden 2000 tienoilla. Yhtye julkaisi yhdeksän demoa ennen kuin ensimmäinen albumi Out of the Dark ilmestyi vuonna 2006. Albumin tuotti elektropop-yhtyeenäkin tunnettu kaksikko Firevision. Reflexionin laulaja Juha Kylmänen on laulanut myös For My Pain... -nimisessä sivuprojektiyhtyeessä. Vuonna 2008 yhtye julkaisi toisen studioalbuminsa, nimeltään Dead to the Past, Blind for Tomorrow. Viimeisimmän studioalbuminsa Edgen julkaisun jälkeen yhtye ilmoitti loppuvuodesta 2010 jäävänsä tauolle.


title: 41 (luku)

text: 41 (neljäkymmentäyksi) on luonnollinen luku, joka tulee 40:n jälkeen ja ennen 42:ta. 41 on alkuluku.


title: Piacenza-vaihe

text:
Piacenza-vaihe ("Piacenzian") on maapallon geologisessa historiassa plioseeni-epookin päättänyt vaihe, noin 3,6–2,6 miljoonaa vuotta sitten.
Silloin Maan ilmasto kylmeni huomattavasti kohti pleistoseenin jääkausia. Luoteis-Euroopan stratigrafiassa Piacenza-vaihetta vastaa Reuver-vaihe.


title: Piacenza-vaihe

text: Tämän kauden jälkeen Euroopan lajisto muuttui subtrooppisesta tai lämpimänlauhkeasta viileämmän ympäristön lajistoksi. Monilla alueilla norsulajit korvautuivat hevosilla. Maan keskilämpötila näyttää vaihdelleen rajusti jo 3,2 miljoonaan vuoden sisään. Kun Panamankannas nousi merestä tulivuorenpurkauksissa noin 3,3–2,5 miljoonaa vuotta sitten, Pohjois- ja Etelä-Amerikan lajistot sekoittuivat, ja mm. laiskiaiset vaelsivat pohjoiseen, hevoset etelään. Panamankannas muutti Golfvirran kulun ja salli sen kuljettaa kylminä jaksoina kosteutta pohjoiseen jäätiköitä varten. Pohjois-Grönlanti jäätyi 3,5–3 miljoonaa vuotta sitten.


title: Piacenza-vaihe

text:
Panamankannas oli alkanut sulkeutua jo 13–10 miljoonaa vuotta sitten, jolloin tulivuorisaaria nousi sinne merestä.
5 miljoonaa vuotta sitten koko maapallon syvävesi oli 3,5 astetta nykyistä lämpimämpää. Kannas oli mannerliikuntojen mukana sulkeutua moneen otteeseen, mutta sulkeutui lopullisesti viimeistään noin 3,0–2,5 miljoonaa vuotta sitten. Syvemmällä oleva keskivesikierto katkesi Tyynenmeren ja Karibianmeren väliltä ensi kerran jo 4,5–4,0 miljoonaa vuotta sitten avautuakseen pariin otteeseen noin 3,8 ja 3,4–3,3 miljoonaa vuotta sitten.


title: Piacenza-vaihe

text: Noin 2,8 miljoonaa vuotta sitten Intian valtamerellä kehittyi planktonnäytteiden perusteella monsuuni, syntyi planktoneliölajeja, jotka kerrostuivat eri tavoin eri vuodenaikoina. Monsuunin uskotaan liittyvän pohjoisen pallonpuoliskon jäätiköitymisiin. Amerikassa tapahtui lajiston vaihtoja Pohjois- ja Etelä-Amerikan välillä 2,82 ja 2,65–2,5 miljoonaa vuotta sitten. Laajoja jäätiköitymisiä oli 3,2, ja varsinkin MIS G16-G10 2,92–2,82 ja MIS G6-G2 2,74–2,64 miljoonaa vuotta sitten.


title: Piacenza-vaihe

text: Noin 3,21 miljoonaa vuotta sitten Tyynenmeren pohjan keskilämpötila oli sama kuin nyt. Ehkä noin 3,15 miljoonaa vuotta sitten Tyynenmeren pohjan keskilämpötila laski 3–4 astetta, ja suuria jäätiköitä ilmestyi pohjoiselle pallonpuoliskolle, ja merijäätä ajelehti hetken pohjoiselle pallonpuoliskolla. Kylmä kausi oli MISG14.


title: Piacenza-vaihe

text: 3,01, 3,02 ja 2,96 miljoonaa vuotta sitten maapallolla koettiin kylmiä huippuja. 2,95–2,82 kaudella MIS G7-MIS G11 miljoonaa vuotta sitten oli taas hyvin lämmintä, pintaveden lämpötila nousi 2–3 celsiusastetta. Tällä kaudella, noin 2,85 miljoonaa vuotta sitten, lämpötila tipahti.


title: Piacenza-vaihe

text: Lämpötila putosi rajusti kaudella "MIS G10" 2,82 miljoonaa vuotta sitten. Tyynenmeren pohjalämpötila romahti kahdessa vaiheessa yhteensä 6 °C 2,82–2,7 miljoonaa vuotta sitten. Todellinen romahdus, nimeltä "MIS G6", sattui 2,74 (2,75–2,73) miljoonaa vuotta sitten (jolloin Panamankannas mitä luultavimmin sulkeutui lopullisesti) ja merenpinta putosi 90 m. Tällöin kvartäärin tyyppiset jääkausijaksot ilmestyivät näkyviin merenpohjan käyrissä, jotka kuvaavat happi-isotooppeja jne. Merenpinta aleni 46 metriä ja tapahtui huomattavia muutoksia Maan eläimistössä ja kasvillisuudessa. 2,70 miljoonaa vuotta sitten oli hyvin kylmää.


title: Piacenza-vaihe

text: Lämpötila aleni edelleen jonkun verran, kunnes oli hyvin alhaalla noin 2,64 miljoonaa vuotta sitten. Noin 2,59 miljoonaa vuotta sitten kauden päättyessä lämpötila äkkiä nousi 3 astetta ja laski saman verran juuri seuraavan kauden alussa.


title: Piacenza-vaihe

text: Jäätiköt alkoivat kasvaa kaudella MIS104, 2,6–2,615 miljoonaa vuotta sitten. Nämä ensimmäiset jäätiköitymiset eivät Amerikassa peittäneet koko Kanadaa.


title: Shane Lynch

text: Shane Eamonn Mark Stephen Lynch (s. 3. heinäkuuta 1976, Dublin, Irlanti) on irlantilainen pop-tähti, joka tuli tunnetuksi Boyzone-yhtyeessä.


title: Shane Lynch

text: Hän nai Eternal-tyttöbändin laulajan Esther Bennettin 8. maaliskuuta 1998. Pari erosi heinäkuussa vuonna 2000.


title: Shane Lynch

text: Hänen sisarensa, kaksoset Keavy ja Edele Lynch niittivät mainetta tyttöbändissä B*Witched 1990-luvun lopulla.


title: Shane Lynch

text: Shane aiheutti hämminkiä vuoden 1999 MTV Europe Music Awards -seremoniassa käytettyään kirosanoja Boyzonen palkintopuheessa.


title: Shane Lynch

text: Vuoden 2000 lopulla hän julkaisi entisen bändikaverin, Keith Duffyn kanssa uuden version Milli Vanillin vuoden 1988 hitistä "Girl You Know It's True" nimellä Keith 'n' Shane. Single sijoittui parhaimmillaan sijalle 36 Britannian listalla.


title: Shane Lynch

text: Shane Lynch on tunnustanut olleensa kiinnostunut okkultismista. Nykyisin hän on tunnustava kristitty, joka julistaa uskoaan avoimesti ja ottaa sen pohjalta hyvinkin radikaalisti kantaa eri elämän alueisiin.


title: Trash Video

text: Trash Video on riippumaton tuotantoyhtiö Tampereelta, Hervannasta. Yhtiön aktiivijäseniä ovat Ville Lähde, Matti Kuusniemi, Aatto Paasonen, Antti Murtonen, Andres Pass ja Sami Saarinen. Trash Videon teoksille on ominaista huumori, väkivalta ja mielikuvitukselliset tapahtumat.


title: Trash Video

text: Tuotantoryhmä on tuottanut yli 70 vaihtelevan pituista elokuvaa. Ennen Trash Videota ryhmän nimi oli Erno's Home Video (vuosina 1992–1994) ja Home Video Hervanta (1994–1995). Trash Video -ryhmä perustettiin vuonna 1995, ja yritys Trash Video Oy vuonna 2006.


title: Trash Video

text: Trash Videon tunnetuimpia elokuvia ovat "Nato Commando" (2005), "Mies Hervannasta" (2003) ja "Hervannan hurjat" (2001). Trash Videon täysimittainen "Juhlajätkät"-tilannekomediasarja esitettiin Diggarilla syksyllä 2008.


title: Trash Video

text: Tässä on luettelo Trash Video -nimen alla tehdyistä elokuvista.


title: PJ Harvey

text: Polly Jean Harvey (s. 9. lokakuuta 1969 Corscombe, Englanti) on brittiläinen laulaja-lauluntekijä. Hän on julkaissut soololevynsä nimellä PJ Harvey, mutta aloitti uransa samannimisessä triossa, johon kuuluivat hänen lisäkseen rumpali Robert Ellis ja basisti Steve Vaughan. PJ Harvey tutustui Ellisiin ja John Parishiin heidän soittaessaan yhtyeessä nimeltään Automatic Dlamini vuosina 1987–1991. Harveyn ja Parishin yhteistyö on jatkunut useilla levyillä.


title: PJ Harvey

text: Harvey debytoi vuonna 1992 albumilla "Dry". Hän sai kriitikoilta positiivista palautetta omaperäisestä tyylistään ja tavastaan tehdä musiikkia. Harveyta on usein verrattu myös toiseen naisrockartistiin, yhdysvaltalaiseen Patti Smithiin. Molemmat ovat uurtaneet uraa omalla persoonallisella tavallaan miesvaltaisessa rockbisneksessä.


title: PJ Harvey

text: Harvey voitti vuonna 2001 arvostetun Mercury Prize -palkinnon levyllään "Stories from the City, Stories from the Sea". Lisäksi hän on ollut ehdolla seitsemän BRIT Awardsin, viiden Grammy-palkinnon ja kahden muun Mercury Prizen saajaksi. Musiikkilehti "Rolling Stone" nimesi 22-vuotiaan Harveyn vuoden 1992 parhaaksi uudeksi naisartistiksi ja laulaja-lauluntekijäksi sekä vuoden 1995 parhaaksi artistiksi. Lisäksi Harveyn levyt "Rid of Me" (1993) ja "To Bring You My Love" (1995) valittiin lehden 500 Greatest Albums of All Time -listalle vuonna 2003. "Q Magazine" -lehden lukijat äänestivat PJ Harveyn parhaaksi naisrockartistiksi vuonna 2002.


title: Mikey Graham

text: Michael Christopher Charles Graham (s. 15. elokuuta 1972, Dublin, Irlanti) on irlantilainen pop-laulaja ja Boyzone-yhtyeen jäsen.


title: Mikey Graham

text: Mikey on julkaissut yhden singlen, "You're My Angel", joka meni sijalle 13 Ison-Britannian listalla kesäkuussa 2000. Hän julkaisi myös albumin "Meet Me Halfway" samana vuonna.


title: Mikey Graham

text: Hän nai pitkäaikaisen tyttöystävänsä, Karen Corradin 14. elokuuta 2004. Pari oli kihloissa heinäkuusta 2000 alkaen. Mikeyllä on myös tytär Hannah, joka syntyi toukokuussa 1996.


title: Hollihaan puisto

text: Hollihaan puisto on Oulun keskusta-alueen toiseksi suurin puisto. Puisto kattaa noin kolmasosan Hollihaan kaupunginosasta Oulussa. Puistoa rajaavat lännessä Oulujoen suistoalue, pohjoisessa Sonnisaari ja Kuusiluodon vanha puukaupunkialue, idässä Oulun urheilutalo ja Hollihaan päiväkoti sekä etelässä Puistokadun varren kerrostalot, joista näkyvimpänä Nuottalan kerrostalo.


title: Hollihaan puisto

text: Puiston alue toimi 1700–luvulla läheisen kestikievarin hevoslaitumena. Alue oli alavaa ja vetistä suistomaata aina 1930– ja 1940–luvuille asti, jolloin puistossa tehtiin maantäyttötöitä. Tämän jälkeen Hollihaka toimi vielä lähiasukkaiden laidunalueena kunnes 1960–luvulla aloitettiin puiston rakentaminen. Puiston keskellä sijaitseva korkeahkon mäen arvellaan olevan entinen kaatopaikka.


title: Hollihaan puisto

text: Hollihaan puiston läpi Kuusiluodosta Kyösti Kallion puistoon kulkee valtakunnallinen pyöräretkeilyreitti. Urheilutalon vieressä on vuonna 1965 avattu lasten liikennepuisto, joka on auki toukokuusta elokuuhun. Liikennepuistossa lapset voivat harjoitella liikennekäyttäytymistä ohjaajien avulla joko kävellen tai puiston tarjoamilla polkuautoilla. Eteläinen osa Oulujoen suiston ranta-alueesta on varattu kaupunkilaisten venepaikoille. Hollihaassa on 86 venepaikkaa, veneilyn perustukipalvelut sekä myös talvisäilytysmahdollisuus. Hollihaan puiston eteläosassa on myös koirapuisto, joka on lähinnä koirien vapaana pitämiseen tarkoitettu aitaus. Talvisin puiston keskellä sijaitseva mäki on suosittu pulkkamäki.


title: Timanttikyttä

text: Timanttikyttä "(Blue Streak)" on Les Mayfieldin ohjaama ja Martin Lawrencen tähdittämä komedia, joka julkaistiin vuonna 1999. Martin Lawrencen lisäksi elokuvassa näyttelevät muun muassa Luke Wilson, Dave Chappelle, William Forsythe ja Nicole Ari Parker.


title: Timanttikyttä

text: Elokuva oli menestys, sekä Yhdysvalloissa että muualla maailmassa, samoin kuin elokuvan soundtrack, joka on myynyt platinaa julkaisunsa jälkeen. Elokuva tuotti Yhdysvalloissa yli 68 miljoona dollaria ja maailmanlaajuisesti lähes 118 miljoonaa dollaria.


title: Timanttikyttä

text: Elokuva kuvattiin Kaliforniassa. Merkittävin ampumiskohtaus kuvattiin Sony Picturesin studiolla, joka sijaitsee Culver Cityssä.


title: Joan Jett

text: Joan Jett (oikealta nimeltään Joan Marie Larkin; s. 22. syyskuuta 1958 Philadelphia, Pennsylvania) on yhdysvaltalainen rocklaulaja ja -kitaristi, joka tuli tunnetuksi 1970-luvulla The Runaways -yhtyeen jäsenenä ja sittemmin soolourallaan 1980-luvun alussa cover-versiolla Arrows-yhtyeen kappaleesta ”I Love Rock ’n’ Roll”.


title: Joan Jett

text: Joan Larkin syntyi Philadelphiassa, mutta muutti 12-vuotiaana perheineen Los Angelesiin. Vanhempiensa erottua hän otti sukunimekseen äidin tyttönimen Jett.


title: Joan Jett

text: Vuonna 1975 Jett muodosti The Runaways -yhtyeen yhdessä rumpali Sandy Westin ja basisti Michael Steelen kanssa. Varsin pian Steele, joka myöhemmin tuli tunnetuksi The Banglesin kitaristina, lähti yhtyeestä, mutta siihen liittyivät Cherie Currie laulajaksi, Lita Ford kitaristiksi ja Jackie Fox basistiksi. Tässä ensimmäisen albumin nauhoittaneessa kokoonpanossa Jett soitti rytmikitaraa. Yhtye sai levytyssopimuksen Mercury Recordsin kanssa vuonna 1976, ja pian sen jälkeen he julkaisivat esikoisalbuminsa "The Runaways". Yhtye julkaisi vielä studio- ja livealbumin ennen kuin joidenkin jäsenmuutosten myötä Joan Jettistä tuli yhtyeen päälaulaja. Jett oli laulajana kahdella albumilla, ennen kuin yhtye hajosi vuonna 1979. The Runaways oli varsin suosittu yhtye Japanissa, mutta Yhdysvalloissa yhtye saavutti suosiota lähinnä vain länsirannikon punkpiireissä. The Runaways teki myös kiertueen Suomessa Beaver Jeans -farkkufirman kanssa yhteistyössä 1977.


title: Joan Jett

text: The Runawaysin hajottua Joan Jett päätti ryhtyä soolouralle. Aluksi hän äänitti joitakin kappaleita Englannissa entisten Sex Pistols -jäsenten Steve Jonesin ja Paul Cookin avustuksella. Sitten hän palasi Los Angelesiin ja tuotti punkyhtye The Germsin albumin "GI". Hän oli myös näyttelijänä kuvauksissa, joissa tehtiin The Runaways’sta kertovaa elokuvaa, mutta sen tekeminen jäi kesken. Jettin elämän ja uran kannalta tärkein asia oli kuitenkin tutustuminen Kenny Lagunaan, josta tuli Jettin tuottaja ja lauluntekijä. Jett ja Laguna äänittivät albumillisen kappaleita, mutta mikään levy-yhtiö ei kiinnostunut levyn julkaisemisesta. Lopulta he laittoivat säästönsä yhteen ja julkaisivat sen itse. Omajulkaisu "Joan Jett" myi lopulta sen verran, että Boardwalk Records päätti julkaista sen uudelleen vuonna 1981 nimellä "Bad Reputation". Levy menestyi varsin hyvin, ja Jett kokosi taustayhtyeekseen The Blackheartsin. Yhtyeeseen tuli kitaristiksi Ricky Byrd, basistiksi Gary Ryan ja rumpaliksi Lee Crystal. He julkaisivat loppuvuonna 1981 albumin "I Love Rock n’ Roll", ja siitä tuli valtava menestys. Albumin nimikappale, joka oli lainakappale The Arrowsilta, oli Billboard Hot 100 -listalla seitsemän viikkoa ykkösenä. Kaksi muutakin lainakappaletta, Tommy James and the Shondellsin "Crimson and Clover" ja Gary Glitterin "Do You Wanna Touch Me", ylsi listoilla 20 parhaan joukkoon.


title: Joan Jett

text: Tämän jälkeen Joan Jett on julkaissut säännöllisesti albumeja tähän päivään asti. Albumia "I Love Rock n’ Roll" vastaavaa menestystä ei ole kuitenkaan tullut. Vuonna 1988 julkaistulta "Up Your Alley" -albumilta single "I Hate Myself For Loving You" oli Yhdysvaltojen singlelistalla kahdeksas. Viimeisin albumi on vuonna 2006 julkaisu "Sinner".


title: Joan Jett

text: Joan Jett myös esittää pääosaa Michael J. Foxin kanssa elokuvassa "Matkalla maineeseen" (engl. "Light of Day"),"Big Driver"(2014).


title: Joan Jett

text: Sooloura:


title: Joan Jett

text: The Blackheartsien kanssa:


title: Joan Jett

text: Cover-albumit:


title: YouTube

text: YouTube on Googlen omistama Internetissä toimiva videopalvelu. Käyttäjät voivat lisätä sivustolle omia videoitaan, sekä katsoa ja kommentoida muiden käyttäjien videoita. Sivuston perusti 14. helmikuuta 2005 kolme PayPalin työntekijää: Chad Hurley, Steve Chen ja Jawed Karim. YouTuben pääkonttori sijaitsee San Brunossa, Kaliforniassa ja sen toimitusjohtajana on toiminut Susan Wojcicki helmikuusta 2014 lähtien.


title: YouTube

text: YouTube on Internetin suosituin suoratoistovideopalvelu. YouTubeen ladataan joka minuutti 100 tuntia videosisältöä, eli yhdessä vuorokaudessa sisältöä ladataan yli 16 vuoden edestä. Päivittäin palvelussa katsotaan yli neljä miljardia videota ja kuukaudessa YouTubessa käy yli miljardi erillistä käyttäjää. Suomessa YouTube on toiseksi suosituin verkkosivusto.


title: YouTube

text: YouTuben videoiden formaattina käytetään vapaata VP9-pakkausta, joka tukee Ultra HD -kuvanlaatua 60 kuvan kuvataajuudella. HTML5-soitin on ollut testikäytössä vuodesta 2010 lähtien ja "YouTuben Engineering and Developers Blogissa" ilmoitettiin HTML5-soittimen siirtyneen sivuston oletusvaihtoehtoksi videoita katseltaessa 27. tammikuuta 2015.


title: YouTube

text: YouTubeen voi ladata mm. WMV-, AVI-, MOV- ja MPEG-muotoisia tiedostoja YouTuben automaattisesti muokattavaksi. Perusasetuksin YouTube esittää videon tarkkuudella 320 vaakapistettä × 240 pystypistettä. Ääniraita muokataan muotoon MP3, ja sen näytteenottotaajuus on 22 050 Hz yksikanavaisena eli monofonisena. Yleisesti ottaen on suositeltavaa, että videoleike ladataan YouTubeen tästä syystä 4:3-kuvasuhteella 480 × 360 -tarkkuudella tai 16:9 kuvasuhteella 1 280 × 720 -tarkkuudella, mikä on puolitäysiteräväpiirtotarkkuus. Kuvan koodekki on h.264, joko MPEG-2- tai MPEG-4 -tiedostoin. Suositeltava äänimuoto on MP3 ja AAC 44 100 Hz:n näytteenottotaajuudella kaksikanavaisena eli stereofonisena. Vuonna 2009 Peter Bradshaw ilmoitti YouTuben lisäävän tuen 3D-videoille. Toukokuussa 2011 sivuston tukema HTML5-videosoitin mahdollisti 3D-videoiden toiston käyttämällä Nvidia 3D Visionia. Heinäkuussa 2010 YouTube alkoi tukea myös 4K (4 096 × 2 304) videoita. Marraskuusta 2014 lähtien on ollut mahdollista tallentaa videoita myös 48, 50 ja 60 kuvan kuvataajuudella.


title: YouTube

text: Google ilmoitti 9. lokakuuta 2006 ostavansa YouTuben noin 1,3 miljardilla eurolla. Palvelu ei ollut ennen ostoa yltänyt voitollisiin tuloksiin ja Google joutui kaupanteon yhteydessä maksamaan 15 miljoonaa dollaria yhtiön velkoja.


title: YouTube

text: YouTube on pyrkinyt lisäämään tarjontaansa enemmän voittoa tuottavia mainoksia ja uusia ominaisuuksia. Vuonna 2008 palvelussa mahdollistui pitkien elokuvien esittäminen. Aikaisemmin elokuvat joutui tallentamaan noin yhdeksän minuutin pituisissa osissa. YouTube on parantanut myös kuvan laatua tarjoten mahdollisuuden HD-tasoiseen tallentamiseen.


title: YouTube

text: Google ilmoitti maaliskuussa 2010, että se aikoo tekstittää kaikki palvelun kymmenet miljoonat englanninkieliset videot. Tekstityksessä käytetään puheentunnistusteknologiaa. Tekstitysten ansiosta videot on helpompi luokitella sisällön perusteella.


title: YouTube

text: YouTuben ensimmäinen video ”Me at the zoo” ladattiin sivustolle 23. huhtikuuta 2005.


title: YouTube

text: Tiettävästi ensimmäinen suomalainen video "Miika ja trampoliini" ladattiin palveluun 8. heinäkuuta 2005.


title: YouTube

text: Vuosina 2007 ja 2008 YouTube palkitsi ”YouTube Awards” -tapahtumassa parhaat videonsa, joista käyttäjät saivat äänestää.


title: YouTube

text: Huhtikuussa 2009 Carnegie Hallissa New Yorkissa järjestettiin tilaisuus, jossa esiintyi YouTube-sivuston kautta koottu orkesteri. Orkesteriin oli koottu 90 soittajaa 30 eri maasta.


title: YouTube

text:
YouTube on vuodesta 2008 lähtien muistanut hauskuuttaa käyttäjiään erilaisilla aprillipiloilla.
Avoimuudesta johtuen YouTubea käytetään monenlaisten epäkohtien osoittamiseen ja yhteiskunnalliseen vaikuttamiseen. Siellä on käsitelty myös ongelmia, kuten kouluampumisia. Suomesta Pekka Eric Auvinen ja Matti Juhani Saari olivat luoneet itselleen tilin YouTubeen. Jokelan ja Kauhajoen koulusurmien jälkeen Suomen viranomaiset saivat poistatetuksi asiaa koskevaa aineistoa, jota kuitenkin muut tiedotusvälineet julkaisivat ja joista liikkui aineistoa muualla verkossa.


title: YouTube

text: Yhdysvalloissa presidentinvaalissa on uskottu, että YouTube on muuttanut perusteellisesti kampanjointia. Yksi ytimekäs YouTube-video voi saada helposti miljoonia katsojia.


title: YouTube

text: Jotkin maat tai laitokset ovat estäneet pääsyn YouTubeen. Syynä on ollut loukkaavaksi koettu materiaali, jota YouTubesta voi katsoa. Esimerkiksi Thaimaa esti sivustolle pääsyn, koska palvelussa oli 44 sekunnin mittainen video, jonka katsottiin loukkaavan maan kuningasta. Pakistanissa meneteltiin samalla tavalla, syynä oli islamia loukkaava videomateriaali.


title: YouTube

text: Yhdysvaltain asevoimien edustajat sulkivat 14. toukokuuta 2007 sotilailta pääsyn YouTubeen, Music Televisioniin ja MySpaceen. Edustajien mukaan nämä viihdeportaalit kuormittivat liikaa puolustusministeriön verkkoa. YouTuben pääjohtajan, Chad Hurleyn mukaan kyseessä saattaa olla jokin muu syy. Kielto nimittäin tuli voimaan vain muutama päivä sen jälkeen, kun Yhdysvaltain asevoimat avasi YouTubeen oman kanavansa Irakin sodan propagandalle.


title: YouTube

text: YouTubea vastaan hyökättiin 21. toukokuuta 2009 lataamalla sinne lukuisia pornoa sisältäviä videoita. 4chanin järjestämä ”Porn Day” järjestettiin YouTuben poistettua sivustolta musiikkivideoita.


title: YouTube

text: Toinen hyökkäys tapahtui 4. heinäkuuta 2010 hyödyntäen cross site scripting -haavoittuvaisuutta. Hyökkäyksen kohteena olivat lähinnä kanadalaisen teinitähti Justin Bieberin videot. YouTuben mukaan aukko korjattiin kahdessa tunnissa.


title: YouTube

text: YouTubeen hyökättiin fyysisesti 3. huhtikuuta 2018 kun vuonna 1980 syntynyt Nasim Aghdam -niminen nainen tunkeutui San Brunossa Kaliforniassa sijaitsevaan YouTuben pääkonttoriin ja ampui käsiaseella haavoittaen kolmea ihmistä. Aghdam surmasi hyökkäyksen lopuksi itsensä.


title: YouTube

text:
Maaliskuussa 2017 Times julkaisi jutun, jonka mukaan brittihallituksen, yliopistojen, hyväntekeväisyysjärjestöjen ja useiden yksityisten yritysten mainoksia esitetiin uusnatsiryhmien ja terroristiryhmiä tukevien videoiden yhteydessä.
YouTuben mainostuksen analysointi ja siitä tehdyt kohujutut levisivät myös Yhdysvaltoihin, jossa mainoksia väitettiin esitettävän kyseenalaisen ja rasistisen sisällön yhteydessä.


title: YouTube

text: Kohun seurauksena yli 250 yritystä lopetti yhteistyönsä Googlen kanssa. YouTuben arvioitiin boikotoinnin seurauksena menettävän jopa 750 miljoonan dollarin mainostulot vuodessa.


title: YouTube

text: Elokuussa 2017 YouTube alkoi käyttäjien ilmoituksesta piilottaa videoita, joissa on ”kiistanalaista sisältöä”, mutta jotka eivät suoranaisesti riko käyttösääntöjä. YouTuben säännöissä erikseen kielletään kokonaan vihaa lietsovat videot. Piilotetuissa videoissa voi olla sisältövaroitus, niiden yhteydessä ei näytetä mainoksia tai niitä ei voi kommentoida tai tykätä, eikä niille näytetä videoehdotuksia.


title: YouTube

text: YouTube kieltää tekijänoikeudellisesti suojattujen videoiden tuomisen palveluun ilman tekijänoikeuksien haltijan lupaa. Tekijänoikeudellisesti suojatun materiaalin valvonnassa ja poistossa on kuitenkin ollut vaikeuksia. Vuonna 2008 jotkut televisioyhtiöt ilmoittivat luovuttaneensa lähes kokonaan tekijänoikeudellisesti suojatun materiaalin poistamisen tehtävän vaikeuden vuoksi. YouTube voi poistaa käyttäjien tunnuksia, jos nämä ovat tuoneet tekijänoikeuksia rikkovia videoita palveluun.


title: YouTube

text: Toukokuussa 2007 uutisoitiin, että YouTube suhtautuu tekijänoikeuksiin vakavasti ja harkitsee ottavansa käyttöön sisällönsuodatuksen, jolla järjestelmä tunnistaisi tekijänoikeuksin suojatun materiaalin ja estäisi sen lataamisen.


title: YouTube

text: YouTubella on sopimukset materiaalin jakelusta ainakin levy-yhtiöiden Universal, SonyBMG, Warner Music ja EMI kanssa. YouTube käyttää tekniikkaa, joka tunnistaa videossa soivan kappaleen ja tämän perusteella maksaa tekijänoikeuskorvaukset oikealle taholle.


title: YouTube

text: Vuoden 2007 lopulla YouTube julkaisi "Content ID" -nimisen sisällöntunnistusjärjestelmän, jonka tarkoituksena on helpottaa tekijänoikeuksien haltijoiden taistelua piratismia vastaan. Työkalu tarkastaa sivustolle ladattavien videoiden profiileita tietokannassa olevaan tekijänoikeudelliseen materiaaliin. Se ilmoittaa tekijänoikeusrikkomuksista oikeuksien omistajille, jotta he voivat päättää, mitä kyseisille videolle tehdään. Tekijänoikeuksien haltija voi pyytää, että videon näkyminen estetään, tai videoon voidaan lisätä mainoksia, joiden tuotosta osa menee tekijänoikeuksien haltijalle. YouTuben mukaan yli 95 prosenttia valitsee jälkimmäisen vaihtoehdon. Levy-yhtiöiden mukaan järjestelmä ei kuitenkaan ole tarpeeksi tarkka.


title: YouTube

text: Vuonna 2016 YouTube sanoi maksaneensa tekijänoikeuksien haltijoille vuodesta 2007 lähtien Content ID:n avulla yhteensä kaksi miljardia dollaria.


title: YouTube

text: Sisällöntunnistusjärjestelmän julkaisun jälkeen on medioihin noussut esille monia virheellisiä automaattisia ilmoituksia tai väärin saatuja tekijänoikeuksia. Yhtenä esimerkkinä Content ID:n automaattisesti huomaama kissavideo, jossa kissan kehräys luokiteltiin tekijänoikeusrikkomukseksi.


title: YouTube

text: Maaliskuussa 2007 yhdysvaltalainen televisioyhtiö Viacom haastoi YouTuben oikeuteen tekijänoikeusrikkomuksista ja vaati siltä miljardin dollarin korvauksia. Viacomin mukaan YouTubessa on lähes 160 000 heidän omistamaansa videoleikettä.


title: YouTube

text: Oikeus määräsi heinäkuussa 2008 YouTuben luovuttamaan palvelun kaikkien käyttäjien IP-osoitteet, käyttäjätunnukset ja poistettujen videoiden tiedot Viacomille, jotta Viacom voisi osoittaa tekijänoikeudellisesti suojatun materiaalin olevan suositumpaa kuin amatöörimateriaalin. Yhteensä tietoja luovutettiin 12 teratavua.


title: YouTube

text: Maaliskuussa 2014 yhtiöiden oikeustaistelu päättyi, kun osapuolet tulivat sovintoon. Sen sisällöstä ei kerrottu julkisuuteen.


title: YouTube

text: Marraskuun 2017 lopulla Suomen tekijänoikeusjärjestö Teoston sekä Googlen välinen, kuukauden ajan kestänyt kiista johti musiikkia sisältäneiden YouTube-videoiden estämiseen Suomessa. Eston taakse joutui valtaosin suomalaisia kappaleita ja musiikkivideoita, mutta joukossa oli mukana runsaasti myös ulkomaalaisia vastaavia. Kiista aiheutui suomalaisten musiikintekijöiden valituksienteosta, joka johtui YouTubesta saaduista liian pienistä korvauksista. Esto koski vain ja ainoastaan Suomea. Myöhemmin samana päivänä Teoston senior manager Markus Kaarto ilmoitti, että väliaikainen sopimus oli saatu aikaiseksi ja että musiikki palaa suomalaisten saataville YouTubessa torstain 30.11. ja perjantain 1.12. aikana.


title: Konnasota

text: Konnasota on Sam Weismanin ohjaama komediaelokuva vuodelta 2001. Sen pääosia esittävät Martin Lawrence ja Danny DeVito, joiden lisäksi elokuvassa nähdään John Leguizamo, Bernie Mac, Larry Miller, Nora Dunn, GQ ja William Fichtner.


title: Konnasota

text: Elokuvaa kuvattiin Kaliforniassa, myös itärannikon Massachusettsin useissa paikoissa, kuten Bostonissa, Concordissa, Manchester-by-the-Seassä, Cambridgessä sekä Miltonissa. Kaliforniassa kuvaukset tehtiin pääasiassa Riversidessa.


title: Yle Sámi Radio

text: Yle Sámi Radio (aiemmin "Yle Saamen Radio") on Yleisradion saamenkielinen radiokanava. Sen kuuluvuusalue kattaa Lapin pohjoisimmat, saamenkieliset alueet sekä Rovaniemen. Kanavaa voi kuunnella myös internetissä. Säännölliset saamenkieliset radiolähetykset aloitettiin Suomessa syksyllä 1947.


title: Yle Sámi Radio

text: Toimitukset sijaitsevat Inarin kirkonkylässä sekä Utsjoella ja Enontekiön Karesuvannossa. Yle Sápmin päällikkönä on lokakuusta 2012 lähtien toiminut Pirita Näkkäläjärvi, joka seurasi tehtävässä pitkään työskennellyttä Juhani Nousuniemeä.


title: K-pop

text: K-pop (lyhenne sanoista ”Korean pop”) on eteläkorealaista populaarimusiikkia. K-popilla on pitkä historia, mutta omaksi erityiseksi genrekseen ja ilmiökseen se on muotoutunut 1990-luvun alusta lähtien. Musiikin lisäksi K-pop tunnetaan visuaalisuudestaan ja omaleimaisesta fanikulttuuristaan.


title: K-pop

text: K-pop on saanut vaikutteita esimerkiksi kansainvälisestä rap-musiikista, pohjoisamerikkalaisesta R&B-nykymusiikista, Hi-NRG-tanssimusiikista sekä japanilaisesta (j-pop) ja kiinalaisesta (mandopop) populaarimusiikista.


title: K-pop

text: K-popissa keskeisiä ovat ’idolit’ ("idols") ja idoliryhmät ("idol groups"). Niiden historia alkoi vuonna 1992 aloittaneesta Seo Taiji & Boys -yhtyeestä, joka yhdisteli yhdysvaltalaista musiikkia koreankielisiin sanoituksiin ja nousi Etelä-Koreassa suureen suosioon. 1990-luvulla yhtyettä seurasi idoliryhmien ensimmäinen sukupolvi, johon kuulivat esimerkiksi poikabändit H.O.T. ja Sechs Kies. Myöhemmätkin k-pop-yhtyeet ovat pitkälti tukeutuneet näiden varhaisten ryhmien luomiin tyyli- ja markkinointiesikuviin.


title: K-pop

text: 1990-luvun lopulta lähtien K-pop on kasvattanut kansainvälistä suosiotaan. Sen menestystä ei voikaan erottaa eteläkorealaisen populaarikulttuurin aallosta ("hallyu"), joka vaikutti ensin Itä-Aasiassa ja toi myöhemmin esimerkiksi eteläkorealaiset draamasarjat globaaliin tietoisuuteen. Itä-Aasiassa suosiota saavuttivat jo yhtyeiden H.O.T. ja Sechs Kies lisäksi muun muassa Shinhwa ja g.o.d, tyttöbändit Baby Vox, Fin.K.L ja S.E.S. sekä BoA.


title: K-pop

text: 2000-luvulla K-popin kansainvälinen suosio kasvoi ja sen tuotanto kansainvälistyi. K-pop-konsertteja alettiin pitää yhä useammin ulkomailla, ja K-pop-yhtyeisiin ryhdyttiin ottamaan myös muita kuin eteläkorealaisia jäseniä: esimerkkejä tällaisista yhtyeistä ovat 2PM, Miss A, f(x), EXO ja Super Junior.


title: K-pop

text: 2010-luvulla K-popin suosio on edelleen kasvussa. Siihen on vaikuttanut huomattavasti muun muassa rap-artisti PSY, jonka hitin ”Gangnam Style” musiikkivideo saavutti ensimmäisenä yli miljardi katselukertaa Youtubessa vuonna 2012. Merkittävä tekijä on ollut myös vuosikymmenen puolivälissä tapahtunut poikabändi BTS:n globaali läpimurto ja yhtyeen yhdysvaltalaisissa palkintogaaloissa saama huomio. Muita kansainvälisesti tunnettuja K-pop-yhtyeitä ovat muun muassa Black Pink , EXO ja Got7.


title: K-pop

text: Toisinaan K-popia suositellaan tarkasteltavaksi musiikkigenren sijaan kokonaan omana alanaan, sillä siihen liittyy tietynlaisen musiikkityylin lisäksi lukuisia ulkomusiikillisia piirteitä. Keskeisiä tekijöitä ovat muun muassa nopeatempoiset koreografiat, värikäs pukeutuminen ja näkyvä meikki sekä naisilla että miehillä. Visuaalisuus yleensä ottaen on hyvin olennaista, ja K-pop-artisteiksi valikoituukin usein moniosaajia, jotka kykenevät paitsi laulamaan myös tanssimaan, näyttelemään ja toimimaan malleina. Tämän vuoksi musiikkityyliä myös hallitsevat enimmäkseen yhtyeet, vaikka sooloartistejakin toki on.


title: K-pop

text: K-pop-yhtyeet ovat tavallisimmin tyttö- tai poikabändejä, ja yhdessä ryhmässä voi olla yli kymmenenkin henkeä. Yksittäisen yhtyeen jäsenillä on usein omat roolinsa. Tyypillisesti yhtyeessä on esimerkiksi johtaja, päävokalisti, pääräppäri, tanssinjohtaja, "maknae" (nuorin jäsen), "madnae" (vanhin jäsen) ja "visual" eli alan kauneusihanteet parhaiten täyttävä jäsen.


title: K-pop

text: K-popin menestykselle olennaisia ovat olleet musiikkivideot, joita katsotaan esimerkiksi YouTubessa ja jaetaan sosiaalisessa mediassa. Tyypillisesti k-pop-kappaleet ovat R&B-tanssikappaleita, joissa on rap-osuuksia ja englanninkielisiä lauseita. On myös tavallista, että kappaleesta tai jopa albumista julkaistaan lisäksi esimerkiksi kokonaan japaninkielinen versio.


title: K-pop

text: Kaikkien aikojen kansainvälisesti menestynein K-pop-yhtye on poikabändi BTS. Tyttöbändeistä parhaiten tunnetaan nelihenkinen Black Pink, ja sooloartisteista kansainvälistä huomiota ovat saaneet muun muassa BoA ja Hyuna.


title: K-pop

text: BTS:n levy-yhtiönä toimii Big Hit Entertainment, joka oli ennen yhtyeen menestystä melko pieni tekijä eteläkorealaisella musiikkialalla. Ennen Big Hitin yllättävää menestystä K-popia hallinnoikin käytännössä vain kolme levy-yhtiötä: SM Entertainment, YG Entertainment ja JYP Entertainment. Tunnettuja SM:n tuottamia artisteja ovat olleet esimerkiksi poikabändit TVXQ, Super Junior, Shinee ja EXO sekä sooloartisti BoA ja tyttöbändi Girls’ Generation. YG:n ensimmäisiä artisteja olivat Se7en ja 1TYM, myöhemmin Big Bang, 2NE1 ja Black Pink; JYP:n puolestaan Rain, 2AM ja 2PM sekä Twice.


title: K-pop

text: K-pop on tunnettu intensiivisestä ja poikkeuksellisen järjestäytyneestä fanikulttuuristaan. Yhtyeillä ja artisteilla on omat fanikuntansa eli "fandominsa", joilla on kaikilla omat nimensä, ominaispiirteensä ja usein myös logonsa. Monilla faneilla on suosikkiyhtyeen lisäksi suosikkijäsen eli "bias".


title: K-pop

text: K-pop-artistit pitävät aktiivisesti yhteyttä faneihinsa erityisesti sosiaalisen median, henkilökohtaisten live-lähetysten ja perinteisten fanitapaamisten avulla. K-pop-kulttuuri on vahvasti läsnä myös eteläkorealaisessa televisiossa, jossa esitetään useita erityisesti K-pop-artisteja varten räätälöityjä varietee-ohjelmia: usein konseptina on, että yhden tai useamman yhtyeen jäsenet keskustelevat keskenään, esittelevät taitojaan ja kilpailevat leikkimielisesti toisiaan vastaan. Tunnettuja televisio-ohjelmia ovat muun muassa "Weekly Idol" ja "Ask Us Anything (Knowing Brothers)". Lisäksi monet K-pop-artistit juontavat musiikkiohjelmia sekä näyttelevät draamasarjoissa.


title: K-pop

text: K-pop-kulttuurissa jokaiselle kappaleelle on usein oma, erityinen fanilaulunsa. Fanilaulu on joko levy-yhtiön tai fanikunnan itsensä laatima. Niissä lyriikoista lauletaan vain tiettyjä osuuksia, minkä lisäksi niihin kuuluu usein yhtyeen jäsenten nimien luettelemista tietyissä kohdin ja tietyssä järjestyksessä. Fanilauluja lauletaan myös televisio-lähetyksissä, ja mediassa niiden avulla arvioidaan artistien suosiota.


title: K-pop

text: Toisinaan yksittäisen henkilön ihailu tiettyä artistia tai yhtyettä kohtaan voi kasvaa epäterveisiin ja jopa pakkomielteisiin mittoihin, ja tällaisesta fanista käytetään koreankielistä nimitystä "sasaeng". Pakkomielteisen fanituksen syyksi on esitetty muun muassa sitä, ettei eteläkorealaisnuorilla ole riittävästi harrastuksia tai muita vapaa-ajan aktiviteetteja, vaan K-pop ja sen täyttämä televisio ovat läsnä heidän elämässään pienestä pitäen. Tämän tyyppisessä fanituksessa K-pop-artisteja seurataan, heihin käydään käsiksi ja heistä pyritään keräämään yksityistä informaatiota. Arkaa yksityiselämää koskevaa tietoa kuitenkin harvemmin jaetaan, sillä fanit eivät halua aiheuttaa vahinkoa ihailemiensa artistien urille. Ongelmallista kuitenkin on, etteivät K-pop-artistit yleensä tuomise pakkomielteisiä tai edes vaaratilanteita aiheuttavia faneja pelätessään ulostulon vahingoittavan suosiotaan artisteina. Lisäksi vainoaminen on Etelä-Korean oikeusjärjestelmässä hyvin pieni rikos.


title: K-pop

text: K-pop-alaa on toisinaan kritisoitu muun muassa tuotteistamisesta ja artistien huonosta kohtelusta. K-pop-yhtyeet ovat tyypillisesti levy-yhtiöiden kokoamia, ja ennen mahdollista debyyttiä aloitteleva artisti on usein vuosia harjoittelijana. Harjoitteluaika, joka tähtää valmiisiin esiintyjiin ja viimeisteltyihin produktioihin, on usein hyvin kilpailullinen. Got7:n jäsen Jackson Wang on kertonut, että harjoittelijoille muun muassa järjestetään jatkuvasti testejä, joissa epäonnistuminen saattaa tarkoittaa potkuja levy-yhtiöstä. Valtaosa harjoittelijoista on lisäksi hyvin nuoria: suuri osa heistä on vielä lukiossa ja osa jopa yläasteella.


title: K-pop

text: K-pop-artistin elämä voi olla hyvin valvottua. On tavallista, että erityisesti artistien syömistä ja internetinkäyttöä rajoitetaan, minkä lisäksi julkista seurustelua ei yleensä katsota hyvällä. Imago on artisteille kaiken kaikkiaan hyvin tärkeä, eikä heidän ole sopivaa esimerkiksi kiroilla, riidellä tai käyttää juurikaan alkoholia. Sen sijaan heiltä odotetaan tietynlaista käytöstä ja olemusta, jota opetellaan usein jo harjoitteluaikana.


title: K-pop

text: Toisinaan raskas elämäntyyli on ajanut K-pop-artisteja myös eroamaan yhtyeistä. SM Entertainmentin poikabändi Exo muun muassa menetti kolme jäsentään, Krisin, Luhanin ja Taon, näiden lähdettyä yhtyeestä vuosina 2014–2015. Joukkopako sai huomiota erityisesti siihen liittyvien oikeudenkäyntien vuoksi: työsopimuksia ei ollut helppo purkaa, ja jäsenet vetosivatkin oikeudessa muun muassa epäinhimillisiin työolosuhteisiin sekä siihen, että yhtyeen kiinalaisia ja eteläkorealaisia jäseniä kohdeltiin eriarvoisina. SM Entertainmentia oli jo aikaisemmin syytetty ulkomaalaisten artistiensa syrjinnästä ja epäreilusta kohtelusta: kiinalainen Han Geng jätti Super Juniorin niin ikään oikeudenkäynnin avulla vuonna 2009. Nimenomaan kiinalaisten artistien lähdön osasyyksi on tosin arveltu sitäkin, että K-pop-taustansa vuoksi he menestyvät ja tienaavat todella hyvin sooloartisteina Kiinassa. Lisäksi esimerkiksi Exon Kris on maininnut yhdeksi lähtönsä syyksi koti-ikävän.


title: K-pop

text: Näkyvästi K-pop-artistien työolot ja julkisuuspaineet nousivat kansainväliseen keskusteluun joulukuussa 2017, kun SM Entertainmentin poikabändin Shineen päävokalisti Kim Jong-hyun teki itsemurhan 27-vuotiaana. Jättämässään kirjeessä hän kertoi masennuksestaan ja uupumuksestaan. Tapahtuma herätti paljon keskustelua myös Etelä-Koreassa, jossa mielenterveydelliset ongelmat ovat perinteisesti olleet tabuja.


title: Richard Linklater

text: Linklater on saanut kahdesti parhaan sovitetun käsikirjoituksen Oscar-ehdokkuuden elokuvastaan "Rakkautta ennen auringonlaskua" vuonna 2004 ja vuonna 2013 elokuvastaan "Rakkautta ennen keskiyötä".


title: Richard Linklater

text: Vuonna 2014 ensi-iltansa sai 12 vuotta kuvattu elokuva "Boyhood", josta hänet palkittiin parhaan ohjauksen Golden Globella ja Baftalla.


title: Sanan Voima

text: Sanan Voima on entinen kristillinen, erityisesti nuorille suunnattu lehti. Sen edeltäjä oli Leirilehti, jonka pääkohderyhmä oli seurakunnan leireille osallistuneet lapset ja nuoret.


title: Sanan Voima

text: 2004 lehden lukijamäärä oli yli sata. Lehden nimeksi vaihdettiin Sanan Voima. Toukokuussa 2005 Sanan Voimaa painettiin Suolahdessa Herätysseuran kirjapainossa. Paino vaihtui maaliskuussa 2006 Tampereella sijaitsevaan Cityoffsetiin.


title: Sanan Voima

text: Sanan Voima julkaisi myöhemmin myös lisäjulkaisua, Sanan Voima +plus+:aa. Lehdelle perustettiin oma taustayhdistys, "Lakeuden Sanan Voima ry".


title: Sanan Voima

text: Lehti oli tilattava (5 nroa vuodessa).


title: Sanan Voima

text: Nuorten itse pyörittämän lehtiprojektin ympärillä oli muutakin julkaisutoimintaa. Julkaistut mp3-haastattelut ja nauhoitetut puheet laajensivat tavoittavuutta ja monipuolistivat Sanan Voiman tuotantoa.


title: Dustin Brown

text: Dustin Brown (s. 4. marraskuuta 1984 Ithaca, New York) on yhdysvaltalainen jääkiekkoilija, pelipaikaltaan oikea laitahyökkääjä. Hän edustaa NHL-seura Los Angeles Kingsiä.


title: Dustin Brown

text: Ennen ammattilaisuraansa Brown pelasi vuodet 2000–2003 Guelph Stormissa junioriliiga OHL:ssä. Kausina 2001–2002 ja 2002–2003 hän oli joukkueensa paras maalintekijä ja jälkimmäisellä, pisteiden valossa parhaalla OHL-kaudellaan, myös joukkueensa paras pistemies tehtyään 58:ssa runkosarjaottelussa 76 tehopistettä, 34 maalia ja 42 syöttöpistettä. Eniten maaleja hän teki kaudella 2001–2002, 41 maalia 63:ssa runkosarjaottelussa. Brown pelasi kolmen kauden aikana yhteensä 174 OHL:n runkosarjaottelua, joissa hän teki 194 tehopistettä, 98 maalia ja 96 syöttöpistettä, ja 24 pudotuspeliottelua, joissa hän teki 28 tehopistettä, 15 maalia ja 13 syöttöpistettä.


title: Dustin Brown

text:
Vuonna 2001 Brown valittiin OHL:n tulokkaiden tähdistökentälliseen ja vuosina 2001–2003 hän sai kolmesti peräkkäin OHL:n jakaman Bobby Smith Trophyn, joka jaetaan pelaajalle, joka on menestynyt hyvin sekä jääkiekkoilijana että opinnoissaan. Vuonna 2003 hän sai myös Kanadan pääjunioriliigojen kattojärjestön Canadian Hockey Leaguen vastaavan palkinnon CHL Scholastic Player of the Year.
Brown sai NHL-varauksen, kun Los Angeles Kings varasi hänet numerolla 13 ensimmäisellä kierroksella. Hän teki NHL-debyyttinsä jo saman vuoden syksyllä, mutta hänen ensimmäistä ammattilaiskauttaan haittasi nilkkavamma. Hän pystyi pelaamaan kaudella 2003–2004 31 NHL:n runkosarjaottelua ja teki viisi tehopistettä, maalin ja neljä syöttöpistettä. Seuraavan kauden hän pelasi vuoksi Kingsin farmiseuran Manchester Monarchsin riveissä AHL:ssä. Hän teki 79:ssä pelaamassaan AHL:n runkosarjaottelussa 74 tehopistettä, 29 maalia ja 45 syöttöpistettä, toiseksi eniten joukkueensa pelaajista Michael Cammallerin jälkeen. NHL:n työsulun päätyttyä Brown palasi Kingsiin.


title: Dustin Brown

text: Brown on ollut monena vuonna NHL:n eniten taklaavia pelaajia ja runkosarjakaudella 2007–2008, jolla hän taklasi 311 kertaa, hän oli liigan taklaustilaston kärkinimi. Samalla kaudella hän oli myös joukkueensa paras maalintekijä tehtyään 33 maalia 78:ssa ottelussa. Hän on ollut joukkueensa paras maalintekijä myös runkosarjakaudella 2010–2011, jolla hän teki 28 maalia. Lokakuusta 2008 alkaen Brown on toiminut Los Angeles Kingsin kapteenina.


title: Dustin Brown

text: Kaudella 2011–2012 Brown oli voittamassa Los Angeles Kingsin seurahistorian ensimmäistä Stanley Cup -mestaruutta, kun New Jersey Devilsiä vastaan pelattu loppuottelusarja päättyi Kingsin 4–2-voittoon. Brown jakoi pudotuspelien pistepörssivoiton seuratoverinsa Anže Kopitarin kanssa molempien tehtyä 20 tehopistettä, kahdeksan maalia ja 12 syöttöpistettä, 20:ssä pudotuspeliottelussa.


title: Dustin Brown

text: Brown on edustanut Yhdysvaltain jääkiekkomaajoukkuetta neljissä jääkiekon maailmanmestaruuskilpailuissa, vuosina 2004, 2006, 2008 ja 2009. Vuoden 2004 MM-kilpailuissa hän oli voittamassa pronssia ja vuoden 2006 MM-kilpailuissa hän oli Yhdysvaltain paras pistemies tehtyään seitsemän tehopistettä, viisi maalia ja kaksi syöttöpistettä, seitsemässä ottelussa. Maailmanmestaruuskilpailuissa 2008 Brown keräsi huomiota Yhdysvaltain ja Suomen välisen jatkolohko-ottelun jälkeen taklattuaan loppusummerin jo soitua suomalaispelaaja Jussi Jokista päähän.


title: Dustin Brown

text: Neljien aikuisten maailmanmestaruuskilpailujen lisäksi Brown on edustanut maataan myös kaksissa jääkiekon nuorten maailmanmestaruuskilpailuissa, vuosina 2002 ja 2003. Vuonna 2010 Brown oli mukana Yhdysvaltain olympiajoukkueessa Vancouverin olympialaisissa. Hän oli yksi kyseisen joukkueen neljästä varakapteenista ja oli voittamassa olympiahopeaa.


title: Dustin Brown

text: Brown on naimisissa. Hänellä ja vaimollaan Nicolella on kolme lasta, vuosina 2008, 2009 ja 2011 syntyneet pojat.


title: Leena Leskinen

text: Leena Leskinen (s. 22. heinäkuuta 1957 Espoo), oik. "Leena Leskinen-Myller", on suomalainen nuortenkirjailija. Hän on myös tunnettu kuvataiteen harrastaja ja toiminut Karjalaisessa kuvataide- ja kirjallisuuskriitikkona. Leena Leskinen on naimisissa ja hänellä on kolme lasta. Hän asuu Joensuussa kolmen lapsen kanssa ja on äidinkielen opettajana iltalukiossa. Koulutukseltaan hän on filosofian maisteri.


title: Kuwaitin kuvernoraatit

text: Kuwait jakautuu kuuteen kuvernoraattiin ("muhafazat"). Mubarak Al-Kabir eli Mobarak al kabeer erotettiin Hawallista vuonna 1999. Asumattomat Bubiyanin ja Warbahin saaret tilastoidaan joskus omaksi yksikökseen.


title: Aluna

text: Alunat ovat alkalimetallien kaksoissulfaatteja. Alunoiden yleinen kemiallinen kaava on muotoa:


title: Aluna

text: MM(SO)·12HO, jossa esimerkiksi


title: Aluna

text: M = Na, K, Rb, Ca, NH, Tl


title: Aluna

text: M = Al, Cr, Fe, Mn, Co


title: Aluna

text: Yleisin aluna on kaliumaluna tai kalialuna eli alumiinikaliumsulfaattidodekahydraatti KAl(SO)·12HO. Muita alunoita ovat esimerkiksi


title: Aluna

text: Kalialuna KAl(SO)·12HO on alumiinin ja kaliumin kaksoissuola, jota voidaan käyttää muun muassa luonnonkuitujen puretukseen ennen värjäämistä tai desinfiointiin.


title: Aluna

text: Perinteisissä kasvivärjäysmenetelmissä alunaa on saatu liekokasveista. Alunalla puretuksen tarkoitus on saada väri "puremaan" eli tarttumaan kuituihin paremmin sekä kirkastaa kasvista tai sienestä saatavaa väriä.


title: Aluna

text: Aluna tappaa bakteereita ja niinpä sitä käytetään esimerkiksi akvaariokasvien desinfiointiin ja luonnonmukaisissa kivideodoranteissa. Kreikkalainen lääkäri Dioskorides suositteli sitä myös lääkkeeksi ihotauteihin, mutta nykyisin sitä pidetään tehottomana. Sen sijaan verenvuotojen tyrehdyttämiseen sitä käytetään edelleen.


title: Aluna

text: Alunan vesiliuksella on rautaa / terästä syövyttävä ominaisuus, ilman että se syövyttäisi esimerkiksi messinkiä tai nikkeliä. Tästä ominaisuudesta johtuen sitä apuna käyttäen voi poistaa esimerkiksi katkenneita ruuveja mikäli mekaaninen poistaminen ei tule kyseeseen.


title: Hawalli

text: Hawalli () on yksi kuudesta Kuwaitin kuvernoraateista. Hawallissa oli vuoden 2001 ennusteen mukaan 488 294 asukasta..


title: Hawalli

text: Hawalli koostuu seuraavista alueista:


title: Hamekyttä

text: Hamekyttä () on Martin Lawrencen tähdittämä komediaelokuva vuodelta 2000. Sen on ohjannut Raja Gosnell. Lawrencen lisäksi elokuvassa näyttelevät myös muun muassa Nia Long, Paul Giamatti, Anthony Anderson ja Terrence Howard.


title: Hamekyttä

text: Elokuva julkaistiin 2. kesäkuuta 2000 ja siitä tuli yllättäen hitti. Se oli toisena Yhdysvaltain TOP-listalla ja melkein ohitti "" sinä viikonloppuna. Hamekyttä tuotti yli 117 miljoonaa dollaria pelkästään Yhdysvaltain markkinoilla ja taloudellisen menestyksen siivittämänä sille tuotettiin tammikuussa 2006 julkaistu jatko-osa "Hamekyttä 2". Elokuvan soundtrack oli myös kohtalainen menestys ja se on myynyt kultaa julkaisunsa jälkeen.


title: Hamekyttä

text: Elokuva kuvattiin Kaliforniassa. Keskeisimmät kuvauskohteet olivat Los Angeles ja Orangen piirikunta.


title: Hamekyttä

text: Elokuva tapahtumat alkavat kun murhasta ja pankkiryöstöstä tuomittu vanki Lester Vesco (Terrence Howard) karkaa vankilasta. FBI-agentit Malcolm Turner (Martin Lawrence) ja John Maxwell (Paul Giamatti) määrätään pitämään silmällä vangin entistä tyttöystävää Sherry Pierceä (Nia Long), jonka epäillään auttaneen ryöstössä. Agenttien tehtävä on saada Sherryltä tunnustus, löytää kadonnut ryöstösaalis ja ottaa kiinni vankikarkuri. Tämän saavuttaakseen Turner pukeutuu Sherryn isoäidiksi Hattie Mae Pierceksi (Ella Mitchell), jonka luokse Sherry pakenee.


title: Kirjokansi

text: Sana kirjokansi esiintyy usein kalevalaisessa runoudessa. Sillä on erilaisia merkityksiä:


title: Kirjokansi

text: Taivaankannen ja sammon merkitykset liittynevät toisiinsa, sillä sammon arvellaan olevan alun perin taivaankannen tukipilari.


title: Ylämaat

text: Ylämaat (; ; ) on yhteinen nimitys Skotlannin pohjoisille alueille. Monet Skotlannin symbolit, kuten klaanit, tartaanikankaat, säkkipillit ja viski, liitetään erityisesti Ylämaihin. Myös gaelin kielellä on eniten puhujia juuri Ylämaiden alueella; elinvoimaisin se on läntisillä saarilla. Alueen erottaa keskisestä Skotlannista ("Central belt") Ylämaiden rajasiirroslinja ("Highland boundary fault").


title: Ylämaat

text: Ylämaiden ja saarten asukasluku on 373 000. Ne ovat Britannian harvimmin asutettu alue ja eräs EU:n harvimmin asutetuista alueista. Väestötiheys on 9 asukasta/km².


title: Ylämaat

text: Hallinnollisesti Ylämaat muodostuu Ylämaan hallintoalueesta sekä osista Aberdeenshiren, Angusin, Argyll ja Buten, Morayn, Perth ja Kinrossin, Pohjois-Ayrshiren ja Stirlingin hallintoalueita.


title: Ylämaat

text: Ylämaat halkaisee kahteen selkeästi erottuvaan osaan suuri siirroslaakso Glen More (engl. "The Great Glen"): etelämpänä ovat Grampianvuoret, joilla sijaitsee myös Britannian korkein vuori, Ben Nevis (1343 metriä); pohjoispuolella ovat Luoteiset Ylämaat. Laaksossa sijaitsee neljä järveä: Loch Linnhe (joka on suoraan mereen yhdistyvä järvi, engl. "Sea Loch"), Loch Lochy, Loch Oich sekä suurin järvistä, erityisen tunnetuksi tarunomaisesta hirviöstään tullut Loch Ness, joka on 37 kilometriä pitkä ja paikoin 230 metriä syvä. Kaikkia järviä yhdistää toisiinsa sekä mereen Kaledonian kanava, 96 kilometrin mittainen vesireitti, josta vain 37 kilometriä on ihmisen muokkaamaa. Kanavan keskimääräinen 5,5 metrin syvyys on tosin aivan liian pieni nykyisille rahtialuksille, eikä kanavasta ole enää hyötyä kuin huviveneilijöille.


title: Ylämaat

text: Ylämaihin lasketaan usein myös Skotlannin saaristot: Hebridit länsirannikolla, Orkneysaaret pohjoisrannikolla ja Shetlandinsaaret kauempana pohjoisella Atlantilla. Rannikot ovat erittäin rikkonaisia ja lukemattomien erikokoisten saarten täplittämiä lännessä, mutta melko eheitä idässä.


title: Ylämaat

text: Suurin osa Ylämaiden järvistä ("loch") on kapeisiin vuoristolaaksoihin ("glen") muodostuneita pitkänomaisia ja usein melko syviä järviä. Monin paikoin ne yhdistyvät syvälle sisämaahan työntyviin vuonoihin ("firth") vain lyhyen joen tai kapean salmen välityksellä.


title: Ylämaat

text: Ylämaat kuuluvat Britannian runsassateisimpiin alueisiin.


title: Ylämaat

text: Kaledonian kanavan koillispäässä, Loch Nessistä laskevan Nessjoen suulla, sijaitsee "Ylämaiden pääkaupungiksi" kutsuttu Inverness (60 000 as.).


title: Ylämaat

text: Kanavan lounaispäässä, Ben Nevis -vuoren juurella sijaitsee Fort William (11 000 as.).


title: Ylämaat

text: Ylämaiden luonnonmaisemaa luonnehtivat nummet, metsämaat sekä kallioiset vuoret ja rannikot.


title: Ylämaat

text: Suurin osa Ylämaista on kanervikkoa kasvavaa nummea. Myös ohdake, Stewartien klaanin entinen tunnus ja nykyinen Skotlannin kansalliskasvi, kasvaa nummilla. Nummien linnustoon kuuluu muun muassa nummiriekko ("Lagopus lagopus scoticus"), pohjoismaisen riekon ("Lagopus l. lagopus") paikallinen alalaji sekä petolinnuista maakotka ("Aquila chrysaetos") ja muuttohaukka ("Falco peregrinus"), jotka ovat varsin harvinaisia muualla Isossa-Britanniassa. Nummien autiuden vuoksi myös saksanhirville ("Cervus elaphus") ja metsäkauriille ("Capreolus capreolus") riittää hyvin tilaa vaellella.


title: Ylämaat

text: Vain noin 15 prosenttia Skotlannin pinta-alasta on metsää, mikä on silti huomattavasti enemmän kuin muualla Isossa-Britanniassa. Ylämaan vanhoja metsiä kutsutaan nimellä Caledonian Forest. Metsät ovat Ylämailla pääosin mänty-, kuusi- ja lehtikuusivaltaisia havumetsiä, joissa viihtyvät muun muassa skotlanninkäpylinnut ("Loxia scotica"), näädät ("Martes martes") ja villikissat ("Felis silvestris").


title: Ylämaat

text: Useimmat merilinnut viettävät päivät merellä ravintoa hankkien ja käyvät pesillään vain öisin, joten Ylämaiden kallioiset rannikot lukemattomine koloine ja halkeamineen tarjoavat loistavan kodin monille suurissa kolonioissa eläville merilintulajeille. Erityisesti Orkney- ja Shetlanninsaaret ovat lintuharrastajien paratiiseja. Ylämaiden rannikoilla tavattavia lajeja ovat muun muassa lunni ("Fratercula arctica"), riskilä ("Cepphus grylle"), ruokki ("Alca torada"), pikkuliitäjä ("Puffinus puffinus"), merikeiju ("Hydrobates pelagicus"), myrskykeiju ("Oceanodroma leucorhoa"), myrskylintu ("Fulmarus glacialis"), merimetso ("Phalacrocorax carbo") sekä toisia merilintuja kiusaava isokihu ("Stercorarius skua"). Ylämaiden rannikoilla voi nähdä myös hylkeitä ja delfiinejä, joskus jopa valaita.


title: Ylämaat

text: Ylämaiden tärkeimpiä elinkeinoja ovat öljyteollisuus ja turismi. Öljyteollisuus on tuonut vaurautta erityisesti Orkney- ja Shetlanninsaarille. Monet Skotlannin matkailuvalteista sijaitsevat juuri Ylämailla. Myös patikointi on ollut siellä suosittua aina 1800-luvulta lähtien.


title: Ylämaat

text:
Myös perinteiset elinkeinot ovat yhä tärkeitä. Lampaita on kasvatettu Skotlannissa 1700-luvulta asti ja lampaanvillasta tehdään alkuperäiset, maailmankuulut tartaanikankaat. Myös pitkäkarvainen ja -sarvinen ylämaankarja ("Highland cattle") on tärkeä karjaeläin. Lisäksi Shetlanninsaaret ovat kuuluja poneistaan.
Kalastusta harjoitetaan koko Skotlannin rannikoilla. Skotlannissa kalansaaliit käsittävät muun muassa silliä, koljaa, taskurapuja ja hummereita.


title: Ylämaat

text: Viskin valmistus on erittäin merkittävä tulonlähde ylämaalaisille. Tämä alun perin luultavasti Irlannista saapunut taito on nykyään tehnyt Skotlannista maailman johtavan viskimaan ja viskistä maan kansallisjuoman. Tiheimmässä viskitislaamoja on Speyjoen ympäristössä ("Speyside")


title: Ylämaat

text: Ylämaiden kulttuuri poikkeaa paljolti Alamaista. Olennaisin ero on, että Ylämaat tukeutuvat enemmän kelttiläiseen kulttuuriin, alamaiden ollessa enemmän englantilaisia. Erinomaisen kuvan Ylämaiden kulttuurista saa Ylämaan kisoissa ("Highland games"), jokakesäisissä kansallisurheilutapahtumissa, joissa harjoitetaan perinteisiä skottilaisia kilpailulajeja ja joista lähes joka paikkakunnalla on omat versionsa.


title: Ylämaat

text: Ensimmäiset ihmiset saapuivat Ylämaille yli 8 000 vuotta sitten. Monet Skotlannin arkeologisista löytöpaikoista sijaitsevat Ylämailla, esimerkiksi Callanishin kivikehä Leodhàsilla Ulko-Hebrideillä sekä Skara Braen myöhäiskivikautinen kylä Orkneysaarilla. Rousayn saarta Orkneysaarilla kutsutaan ”pohjoisen Egyptiksi” löytöpaikkojen runsauden vuoksi.


title: Ylämaat

text: Skotlannin klaanijärjestelmä käytti aikoinaan suurta vaikutusvaltaa Ylämailla. Stuartien suku (alun perin Stewartin klaani) oli Skotlannin hallitsijasuku vuosina 1371–1707, vuonna 1603 muodostetun personaaliunionin jälkeen he nousivat myös Englannin ja Irlannin valtaistuimelle. Legendaarisin Stuart-hallitsijoista oli Maria Stuart, jotka kutsutaan Skotlannissa usein nimellä "Mary, Queen of Scots".


title: Ylämaat

text: Suuria alueita autioitui 1700-luvun lopulla ja 1800-luvun alussa niin sanotuissa ”Ylämaiden puhdistuksissa”. Vuoden 1745–1746 jakobiittikapinan jälkeen Ylämaiden yhteiskunta muuttui klaanijärjestelmän menettäessä valtansa, ja monet suurmaanomistajat havaitsivat lampaiden kasvattamisen tuottoisammaksi, kuin lukuisien vuokralaisten pitämisen. Näin ihmiset saivat tehdä tilaa lampaille ja kymmeniätuhansia ylämaalaisia muutti Pohjois-Amerikkaan, Australiaan ja Uuteen-Seelantiin.


title: Pluto Nash

text: Pluto Nash on 2002 ensi-iltansa saanut Ron Underwoodin ohjaama yhdysvaltalainen komediaelokuva. Eddie Murphy esittää elokuvan pääroolia, Kuussa sijaitsevan yökerhon omistajaa.


title: Pluto Nash

text: Elokuva oli valtaisa floppi. Elokuvaan käytetty budjetti oli 100 miljoonaa dollaria ja markkinointikustannukset 20 miljoonaa. Se kuitenkin tuotti maailmanlaajuisesti vain hieman yli seitsemän miljoonaa dollaria. Vuoteen 2006 mennessä tämä on viidenneksi suurin taloudellinen häviö koskaan tehdystä elokuvasta (muita ovat "Aarreplaneetta", "Kurkunleikkaajien saari", "" ja "The Alamo").


title: Nen Hithoel

text: Nen Hithoel on fiktiivinen järvi J. R. R. Tolkienin luomassa fantasiamaailma Keski-Maassa. Se sijaitsee Suuren virran varrella keskellä Emyn Muilia, Rohanin itäpuolella. Se on suunnilleen 20 virstaa (n. 30 kilometriä) pitkä ja 10 virstaa (n. 15 kilometriä) leveä. Rómendacil II:n hallituskaudella gondorilaiset rakensivat järven pohjoispäähän Argonathin valtavat pilarit merkitäkseen alueensa pohjoisen rajan. Järven eteläisessä päässä seisoo kolme kukkulaa. Amon Hen, Näön Kukkula, eteläisellä rannalla ja Amon Lhaw, kuulon kukkula idässä. Kolmas kukkula muodostaa järveen saaren, Tol Brandirin. Kukaan ei ole koskaan astunut jalallaan saarelle johtuen Raurosin putousten aiheuttamista vahvoista virtauksista järven eteläpäässä.


title: Nen Hithoel

text: Sormuksen Saattue saapui Nen Hithoelille 25. helmikuuta 3019 Kolmatta Aikaa ja perustivat leirin Parth Galeniin lähelle Amon Heniä. Boromirin lankeaminen ja Saattueen hajoaminen tapahtui pian sen jälkeen. Frodo ja Sam lähtivät veneellä itärannalle ja örkit vangitsivat Merrin ja Pippinin. Haudattuaan Boromirin laskemalla hänen ruumiinsa veneellä Raurosin putouksiin lähtivät Aragorn, Legolas ja Gimli, "Kolme Ajomiestä", jäljittämään örkkejä ja etsimään vangittuja Hobitteja.


title: Marko Jantunen

text: Marko Jantunen (s. 14. helmikuuta 1971 Lahti) on suomalainen jääkiekkohyökkääjä. Hän pelasi suurimman osan urastaan Suomen SM-liigassa ja Ruotsin Elitserienissä. Niiden lisäksi Jantunen pelasi kolme ottelua NHL:ssä.


title: Marko Jantunen

text: Jantunen tunnetaan taitavana luistelijana. Muun muassa jääkiekkomaajoukkueen päävalmentaja Jukka Jalonen totesi huippu-urheiluseminaarissa 2011 kiinnostuneensa luistelijoiden kaarteenjälkeisestä vauhdinotosta ja arvioi, että tätä ei Suomessa ole jääkiekon piirissä välttämättä osannut kuin Marko Jantunen, joka ”tuntui kuin lentävän siinä tilanteessa luistimilla”.


title: Marko Jantunen

text: Jantunen aloitti uransa Lahden Kiekkoreippaassa ja pelasi ensimmäisen SM-liigakautensa 1990–1991 samassa seurassa, jonka nimi oli kuitenkin vaihtunut Hockey-Reippaaksi. Hän siirtyi kaudeksi 1992–1993 KalPaan. Kauden 1993–1994 hän pelasi TPS:n riveissä voittaen SM-hopeaa sekä SM-liigan maalikuninkuuden 29 maalilla.


title: Marko Jantunen

text: TPS-kauden jälkeen Jantunen pelasi kaksi kautta Elitserienin Västra Frölundassa, jossa hän voitti Ruotsin-mestaruushopeaa sekä pistekuninkuuden yhdessä Peter Forsbergin kanssa kaudella 1995–1996. Kaudella 1996–1997 hän pääsi pelaamaan kolme NHL-ottelua Calgary Flamesissa. Seura oli Jantusen jo vuonna 1991, kun hän pelasi Hockey-Reippaassa. NHL:n sijaan Jantunen pelasi suurimman osan kaudesta Calgaryn farmijoukkue Saint John Flamesissa AHL:ssä, joten Jantunen palasi Frölundaan kesken kauden. Kauden päätteeksi Jantunen pääsi edustamaan Suomea MM-kotikisoissa. Kaudeksi 1999–2000 Jantunen siirtyi Färjestads BK:hon, jossa hän voitti Ruotsin mestaruuden vuonna 2002 ja hopeaa vuosina 2001 ja 2003.


title: Marko Jantunen

text: Kaudeksi 2003–2004 Jantunen siirtyi SM-liigassa pelanneeseen Jokereihin, jossa hän voitti SM-hopeaa vuonna 2005. Kaudeksi 2006–2007 Jantunen palasi kotikaupunkiinsa Lahteen ja Pelicansiin, jossa hän lopetti jääkiekkouransa kauden 2009–2010 jälkeen. Jantunen pelasi SM-liigassa yhteensä 520 ottelua, joissa hän teki pisteet 170+244=414.


title: Marko Jantunen

text: Jantusen nimi palasi jääkiekkouutisiin alkusyksyllä 2015, kun II-divisioonassa Etelälohkossa pelaava hollolalainen HC Giants ilmoitti Jantusen tehneen sopimuksen seuran kanssa. Jantunen tulee toimimaan pelaaja–valmentajan roolissa ja sopimus onkin osa Jantusen työkokeilua seurassa.


title: Marko Jantunen

text: Jantunen on kärsinyt päihdeongelmista, jotka vaikuttivat myös hänen pelaajaurallaan: Kaudella 2005–2006 hänen sopimuksensa Jokereiden kanssa purettiin liiallisen ja toistuvan alkoholin käytön takia. Kaudella 2008–2009 Lahden Pelicans laittoi hänet muutamaksi peliksi sivuun kurinpidollisten toimien takia. Syynä oli runsas alkoholinkäyttö.


title: Marko Jantunen

text: Vuonna 2014 Päijät-Hämeen käräjäoikeus tuomitsi Jantusen kolmen kuukauden ehdolliseen vankeuteen rattijuopumuksista ja huumausaineen käyttörikoksista. Jantunen on julkisuudessa kertonut käyttäneensä kokaiinia ja amfetamiinia. Hän on ollut käyttämättä huumausaineita vuoden 2015 syyskuusta saakka käytyään katkaisuhoidossa. Hän opiskelee liikuntaneuvojaksi ja hänen on määrä valmistua ammattiin vuonna 2018.


title: Marko Jantunen

text: Jantusella on kaksi poikaa, joista vanhempi, Jonne Jantunen pelaa Lahden Pelicansin edustusjoukkueessa. Markolla on myös toinen poika Jesse Jantunen. Jantusesta ilmestyi syyskuussa 2016 Marko Lempisen toimittama 328-sivuinen kirja "Läpi Helvetin" (Otava, 2016, ISBN 978-951-130-522-4).


title: The Offspring (albumi)

text: The Offspring on yhdysvaltalaisen punkyhtye The Offspringin debyyttialbumi. Se julkaistiin vuonna 1989 vinyylilevyllä eikä saavuttanut silloin kovinkaan suurta suosiota. Vuonna 1995 yhtyeen jo noustua suuren yleisön tietoon julkaistiin tästä albumista myös cd-versio. Tämä uusi versio oli musiikiltaan täsmälleen samanlainen, kansi vain oli muuttunut. Vuonna 2001 albumilta poistettiin kappale "Kill The President", virallista syytä ei tiedetä, mutta uskotaan että se poistettiin poliittisten ristiriitojen välttämiseksi.


title: Legacy of Kain

text: Legacy Of Kain on Crystal Dynamicsin kehittämä ja Eidos Interactiven julkaisema pelisarja. Ensimmäisen osan kehitti alkujaan Silicon Knights, mutta Crystal Dynamics voitti myöhemmin taistelun Legacy of Kainin oikeuksista, minkä jälkeen Crystal Dynamics jatkoi sarjaa ilman Silicon Knightsia. Idea Legacy of Kainin takana sai alkunsa vuonna 1993, mutta kesti noin kolme vuotta ennen kuin ensimmäinen peli ilmestyi Sonyn PlayStation-konsolille.


title: Legacy of Kain

text: Sarjan pelit:


title: Kurkunleikkaajien saari

text: Kurkunleikkaajien saari () on merirosvoaiheinen seikkailuelokuva, joka sai ensi-iltansa vuonna 1995. Pääosassa on Geena Davis, ja elokuvan ohjasi hänen silloinen aviomiehensä Renny Harlin.


title: Kurkunleikkaajien saari

text: "Kurkunleikkaajien saari" oli vielä pahempi taloudellinen floppi kuin samana vuonna valmistunut "Waterworld". "Kurkunleikkaajien saaren" budjetti oli lähes 100 miljoonaa dollaria, mutta tulot jäivät vain 10 miljoonaan. Elokuvan epäonnistuminen oli osasyy siihen että tuotantoyhtiö Carolco Pictures meni konkurssiin.


title: Naran prefektuuri

text: Naran prefektuuri () sijaitsee Kansain alueella Honshūn saarella Japanissa. Prefektuurissa on noin 1 390 000 asukasta ja sen pääkaupunki on Nara.


title: Naran prefektuuri

text: Naran prefektuuri sijaitsee keskellä Kiin niemimaata. Sen naapuriprefektuurit ovat lännessä Wakayama ja Osaka, pohjoisessa Kioto sekä idässä Mie. Naran pohjoisia tasankoja reunustavat Kansain korkeimmat vuoret Wakakusa (若草山) sekä "Yamaton kolme vuorta" Amanokagu (天香具山), Miminashi (耳成山) ja Unebi (畝傍山).


title: Naran prefektuuri

text: Prefektuurissa sijaitsee 12 kaupunkia.


title: Naran prefektuuri

text:
Naran prefektuurin kylät piirikunnittain:
Nara on Japanin lämpimimpiä prefektuureja. Talvisin lämpötila on keskimäärin 5 °C ja kesäisin 25 °C. Vuorilla lämpötila voi pudota talvisin –10 °C:een ja kesällä kohota 35 °C:een.


title: Naran prefektuuri

text: 500-luvulla nykyistä Naran prefektuurin aluetta hallitsi Soga-klaani. Klaanilla oli vahvat suhteet Korean siirtolaisiin ja avioliittojen kautta myös keisarilliseen perheeseen. He tukivat korealaisia heidän tuodessaan buddhalaisuutta Japaniin ja Asukan ja Ikarugan alueille, jonne Hōryū-ji ja muut nykyisin Unescon maailmanperintöluetteloon kuuluvat buddhalaistemppelit rakennettiin.


title: Naran prefektuuri

text: Prefektuurin pääkaupunki Nara, oli Japanin pääkaupunki suurimman osan Nara-kaudesta vuosina 710–794. Tuolloin se tunnettiin nimellä "Heijō-kyō".


title: Naran prefektuuri

text: Japanin keskiajalla Heishi- ja Genji-klaanien välisessä kahakoinnissa monia Naran temppeleistä poltettiin maan tasalle. Kamakura-shogunaatin perustanut Minamoto no Yoritomo kuitenkin lopetti klaanien välisen kahakoinnin ja suojeli Naran temppeleitä. Kamakura-kauden lopussa, nanboku-chō -kaudella hovin jakautuessa kahtia, perusti Eteläiseksi hoviksi nimetty Go-Daigon johtama hovi hallituksen Yoshinoon.


title: Naran prefektuuri

text: Japanin siirtyessä prefektuuri-järjestelmään vuonna 1871, muodostettiin nykyisen naran prefektuurin alueelle 15 pienempää prefektuuria. 1876 prefektuurit yhdistettiin Sakain prefektuuriksi, joka liitettiin osaksi Osakan prefektuuria vuonna 1881. Järjestely oli Naran taloudelle ja kehitykselle epäedullinen ja lopulta se erotettiin omaksi prefektuurikseen vuonna 1887.


title: Naran prefektuuri

text: Moderni prefektuurihallinto muodostettiin vuonna 1871. Prefektuurin nykyinen kuvernööri Yoshiya Kakimoto on tullut toistuvasti valituksi virkaansa vuodesta 1991 lähtien.


title: Naran prefektuuri

text: Naran talouden keskeisimpiä tekijöitä ovat matkailu ja maatalous. Meiji-kauden lopulta Taisho-kaudelle Naran prefektuurin alue oli yksi Japanin suurimpia riisin tuottajia. Riisi kattaa edelleen 29% Naran maataloustuotannosta, mutta kasvikset ovat kohonneet tuotannon suhteen riisin kanssa samoihin lukemiin. Yleisimpiä ovat mansikat, tomaatit, munakoisot ja pinaatti, jotka kattavat 30 prosenttia Naran maataloudesta. Teollisuuden osalta prefektuurissa toimii vilkas tekstiili-, puu-, kone-, farmasia-, turkis- ja nahkatuotanto. Nara on Yamagatan prefektuurin ohella Japanin suurimpia kultakalojen tuottajia.


title: Naran prefektuuri

text: UNESCO:n Maailmanperintökohteita Naran prefektuurissa:Totsukawan kylässä sijaitseva Tanisen riippusilta on Japanin pisin kaltaisensa silta.


title: Koe

text:
Koe on jonkin ilmiön, ominaisuuden tms. tutkimiseksi tai määrittämiseksi tehtävä käytännön toimenpide, toimenpidesarja tai testi.
Kokeita on monenlaisia: koe voi olla esimerkiksi laboratoriotutkimuksen osa tai oppilaitoksen järjestämä tietojen ja taitojen tutkintatilaisuus.


title: Waterworld

text: Waterworld on vuonna 1995 ensi-iltansa saanut yhdysvaltalainen post-apokalyptinen tieteiselokuva, jonka on ohjannut Kevin Reynolds. Pääosissa esiintyvät Kevin Costner, Dennis Hopper, Jeanne Tripplehorn, Tina Majorino ja Michael Jeter. "Waterworld" oli aikansa kallein tuotanto, ja se ylitti alkuperäisen budjettinsa moninkertaisesti. Elokuvaa kuvattiin Tyynellämerellä ja Havaijin rannikolla. Lisäkuvauksia suoritettiin muun muassa Los Angelesissa, Huntington Beachilla ja Santa Catalinan saarella.


title: Waterworld

text: "Waterworld" sai sekalaisia arvosteluja, joissa kiitettiin tulevaisuus-teemasta mutta kritisoitiin näyttelijäsuorituksia. Elokuva oli kuitenkin taloudellinen menestys.


title: Waterworld

text: "Waterworld" sijoittuu tulevaisuuteen, jolloin Maa on pelkän meren täyttämä ja maa-aines on kullan arvoista. Napajäät ovat sulaneet. Huhutaan paikasta, jota vesi ei olisi peittänyt. Kuivamaa-nimisen paikan olemassaolosta kertoo huhujen lisäksi pienen tytön selkään tatuoitu kartta. Monet, niin hyvät kuin pahatkin, alkavat havitella kuivamaata.


title: Testi

text: Testi voi tarkoittaa seuraavia asioita:


title: RCD Mallorca

text: Real Club Deportivo Mallorca on espanjalainen jalkapalloseura Baleaarien Mallorcalta. Seura perustettiin 5. maaliskuuta 1916 ja sen edustusjoukkue pelaa Espanjan toiseksi korkeimmalla sarjatasolla Segunda Divisiónissa.


title: RCD Mallorca

text: Joukkue pelaa kotiottelunsa Palmassa 23 000 -paikkaisella ONO Estadilla (aikaisemmalta nimeltään Estadi de Son Moix).


title: RCD Mallorca

text: Seura on Baleaarien vanhin ja sen perusti republikaaniteknikko Adolfo Vázquez, joka nimesi joukkueen alun perin Espanjan kuninkaan Alfonso XIII:n mukaan Alfonso XIII Football Clubiksi. 25. maaliskuuta 1916 Mallorca pelasi ensimmäisen ottelunsa vanhalla Buenos Aires -stadionilla Barcelonaa vastaan häviten 8–0. Seuraavana vuonna joukkueen nimi vaihdettiin Real Sociedad Alfonso XIII:ksi, mutta vuonna 1931 nimi piti jälleen vaihtaa, tällä kertaa poliittisista syistä Club Deportivo Mallorcaksi. Etuliite Real lisättiin vuonna 1949.


title: RCD Mallorca

text:
Korkein sijoitus
Suurin voitto liigapelissä
Suurin tappio liigapelissä
Nopein maali
Eniten maaleja yhdellä kaudella


title: RCD Mallorca

text:
Eniten pelejä
Eniten La Liga maaleja
Eniten liigamaaleja yhdellä kaudella
Pichichi-palkinnon voittajat
Zamora-palkinnon voittajat


title: RCD Mallorca

text: Mallorca, Mallorca, tot Mallorca està amb tu; i sempre direm com el Mallorca no hi ha ningú.


title: RCD Mallorca

text: Mallorca, Mallorca...


title: RCD Mallorca

text: Cap amunt, cap amunt! sempre amunt, sempre amunt! el Mallorca guanyarà.


title: RCD Mallorca

text: Cap amunt, cap amunt! sempre amunt, sempre amunt! el Mallorca triomfarà.


title: RCD Mallorca

text: Mallorca!!, Mallorca!! Mallorca!!, Mallorca!! Mallorca, Mallorca tot Mallorca...


title: RCD Mallorca

text: Guanyarem, guanyarem! triomfarem, triomfarem! el Mallorca és superior!!


title: RCD Mallorca

text: Guanyarem, guanyarem!! triomfarem, triomfarem!! El Mallorca és superior!!


title: M/S Color Fantasy

text: M/S Color Fantasy on maailman toiseksi suurin autolautta. Laiva rakennettiin Aker Finnyardsin Turun telakalla vuonna 2004 Color Linelle. Sen kotisatama on Oslo. Color Fantasylla on myös sisaralus M/S Color Magic, joka valmistui syksyllä 2007. Siitä tuli Color Fantasyä vielä hieman suurempi.


title: M/S Color Fantasy

text: Oceanic à la Carte Restaurant, Grand Buffet, Cosmopolitan Gourmet ravintola, Mama Bella Pizza, Ristorante, Tapas Bar, Promenade Café, hampurilaisbaari


title: M/S Color Fantasy

text: Color Spa & Fitness Center, Aqualand, Golfsimulator/Putt green, Adventure Planet, elokuvateatteri, Teen´s Plaza, leikkihuone


title: M/S Color Fantasy

text: Tower Night Club, Fantasy Show Lounge, Observation Lounge, Casino, Donkey Pub, Cosmopolitan Bar, Bar Bella


title: M/S Color Fantasy

text: Fantasy Promenade, Tax free -myymälä, Color Shop, Fashion Boutique, Perfume & Cosmetics, 24h kioski


title: Queen Elizabeth 2

text: RMS Queen Elizabeth 2 (QE2) on entinen Cunard Linen matkustaja-alus, joka on nimetty vanhan höyrylaivan "Queen Elizabethin" mukaan. Cunard Line myi aluksen vuonna 2007 Dubain arabiemiraatin valtionsijoitusyhtiö Istithmarille sadan miljoonan Yhdysvaltain dollarin hinnalla ja sopi aluksen luovutuksesta marraskuussa 2008. Istithmar aikoi muuttaa aluksen vuoteen 2009 mennessä kelluvaksi hotelliksi ja viihdekeskukseksi Dubain keinotekoisen Palm Jumeirah -saaren edustalle. Urallaan matkustaja-aluksena "Queen Elizabeth 2" ylitti Atlantin yli 800 kertaa neljän vuosikymmenen aikana kuljettaen yhteensä yli 2,5 miljoonaa matkustajaa.


title: Queen Elizabeth 2

text: Alus tilattiin 30. joulukuuta 1964 John Brown and Companyltä Clydebankistä. Sen köli laskettiin 5. heinäkuuta 1965 telakkanumerolla 736, ja alus laskettiin vesille 20. syyskuuta 1967 kumminaan kuningatar Elisabet II. Alus irtosi varustelulaiturista 19. marraskuuta 1968 Bil Warwickin alaisuudessa, ja se aloitti alustavat testit Irlanninmerellä 26. marraskuuta. Alus teki kokeiluluontoisen neitsytmatkan Las Palmasiin 22. huhtikuuta 1969, ja se lähti varsinaiselle neitsytmatkalleen New Yorkiin 2. toukokuuta.


title: Hagen

text: Hagen on kaupunki Nordrhein-Westfalenin osavaltiossa, Saksassa. Se sijaitsee Ruhrin metropolialueen itäisellä reunalla, noin 15 kilometriä Dortmundin kaupungista etelään. Kaupungin kohdalla joet Lenne, Volme ja Ennepe kohtaavat Ruhrjoen. Vuoden 2011 väestönlaskennassa Hagenissa oli 187 944 asukasta, Se on pinta-alaltaan 160,4 neliökilometrin suuruinen, ja sen asukastiheys on 1 234 asukasta neliökilometriä kohti.


title: Hagen

text: Hagen mainittiin tekstissä ensimmäisen kerran vuoden 1200 tienoilla, Volme- ja Ennepe-joen yhtymäkohdassa sijaitsevana maatilana. Kaupunki alkoi kasvaa nopeasti 1800-luvulla, Ruhrin alueen kivihiilen kaivaustöiden sekä teräksen tuotannon mukana. Vuonna 1928 kaupungissa oli jo yli 100 000 asukasta.


title: Hagen

text: Hagenissa toimii Nordrhein-Westfalenin suurin yliopisto, FernUniversität Hagen. Yliopistossa on noin 74 000 opiskelijaa. Se on Saksan ainoa etäopetusta antava valtion rahoittama yliopisto.


title: Hagen

text: Kaupungissa sijaitsee myös Stora Enson nykyään omistama paperitehdas (perustettu 1896) Stora Enso Kabel GmbH & Co. KG, jolla on noin 620 työntekijää.


title: Linjalaiva

text: Linjalaiva () on laiva, jonka tehtävä on pääasiassa kuljettaa postia ja matkustajia meren ylitse. Se ei siis ole virallisesti risteilijä. Linjalaivoiksi ei kuitenkaan lasketa lyhyen matkan laivoja, kuten auto- tai junalauttoja eikä rahtilaivoja, vaan valtameren ylittäviä matkustaja-aluksia.


title: Linjalaiva

text: Vanhan ajan höyrylaivat olivat linjalaivoja. Höyrylaivat kilpailivat keskenään nopeimmasta Atlantin yliyksestä. Nopeinta alusta koristi saavutuksensa merkkinä Sininen nauha. Matkustajien ja kevyehkön rahdin kuljetus vesiteitse väheni nopeasti 1960-luvulla, kun Atlantin, ja myöhemmin Tyynenmeren yli pystyi lentämään välilaskutta suhteellisen edullisesti ja nopeasti.


title: Linjalaiva

text: Nykypäivän suurin ja ainoa linjalaiva on RMS Queen Mary 2, joka oli valmistuessaan vuonna 2004 maailman suurin matkustaja-alus. Tämän arvonimen alus pian menetti Freedom of the Seas -risteilijälle, mutta on edelleen suurin linjaliikenteessä oleva alus. Käytännössä tämäkin alus on kuitenkin huvittelukäytössä, vain harva matkustaja käyttää sitä pelkästään päästäkseen Atlantin ylitse. Tunnetuin entinen linjalaiva on RMS Titanic, joka upposi neitsytmatkallaan vuonna 1912.


title: Väriaine

text: Väriaineet ovat erilaisten materiaalien värjäämiseen käytettyjä, yleensä johonkin liuotteeseen tai sideaineesen liukenevia värillisiä, tavallisesti orgaanisia yhdisteitä. Väriaineiksi voidaan sanoa myös maaleissa käytettyjä pigmenttejä, jotka ovat yleensä liukenemattomia ja enimmäkseen epäorgaanisia yhdisteitä. Muutamia väriaineita käytetään myös indikaattoreina sekä värivalokuvauksessa.


title: Väriaine

text:
Orgaanisia väriaineita käytetään muun muassa tekstiilikuitujen, paperin, nahan, puun,
ravintoaineiden ja mikroskooppipreparaattien värjäämiseen. Vanhastaan käytettyjä, luonnosta saatavia väriaineita ovat muun muassa sininen indigo, punertava purppura, keltainen alitsariini ja punainen karmiini. Valtaosa nykyisin käytettävistä väriaineista valmistetaan kuitenkin synteettisesti. Niiden raaka-aineena käytetään varsinkin kivihiilitervaa, minkä vuoksi niitä nimitetäänkin myös "tervaväreiksi", mutta myös petrokemikaaleja.


title: Väriaine

text: Aineen värillisyys aiheutuu siitä, että osa siihen osuvasta polykromaattisesta, valkoisesta valosta absorboituu siihen, minkä lisäksi ja absorboituva osuus riippuu voimakkaasti valon aallonpituudesta. Tällöin silmä näkee aineesta heijastuneen tai sen läpi kulkeneen valon, josta puuttuvat aineen absorboima, tietyn aallonpituuden omaavat valon komponentit. Valokvanttien absorboituminen aiheutuu siitä, että kun kvantin energia on tietyn suuruinen, sen vaikutuksesta osa aineen elektroneista siirtyy perustilasta korkeampienergisille orbitaaleille.


title: Väriaine

text:
Epäorgaanisista aineista voimakkaasti värillisiä ovat muun muassa monet siirtymämetallien suolat.
Orgaanisissa yhdisteissä värillisyyden aiheuttavia elektronien siirtymisiä tapahtuu erityisesti
π-orbitaaleilla, joita on runaasti pitkissä konjugoiduissa kaksoissidoksia sisältävissä molekyyleissä. Tällaisia atomiryhmiä sanotaan kromoforeiksi, ja sellaisia on kaikissa orgaanisissa väriaineissa sekä myös luonnossa esiintyvissä värillisissä orgaanisissa yhdisteissä.


title: Väriaine

text: Kromoforeja ovat esimerkiksi:


title: Väriaine

text: On myös atomiryhmiä, jotka voimistavat kromoforien vaikutuksia. Sellaisia sanotaan auksokromeiksi, ja niitä ovat esimerkiksi:Hyvältä väriaineelta edellytetään muitakin ominaisuuksia kuin värillisyyttä. Sen on voitava kiinnittyä kuituun siten, että se värjää tämän mahdollisimman pysyvästi, ja sen on kestettävä pesuaineita ja vaihtelevia sääoloja.


title: Väriaine

text: Värineen kiinnittyminen kuituun voi tapahtua esimerkiksi sen molekyylissä olevien reaktiokykyisten atomiryhmien vaikutuksesta, jotka reagoivat kuidun kanssa. Tämän kiinnittymisen saavat useissa tapauksissa aikaan samat atomiryhmät, jotka toimivat myös auksokromeina, mutta kiinnittäjäryhminä voivat toimia myös karboksyyliryhmä -COOH ja sulfonaattiryhmä -SOH. Väriaineen kiinnittyminen voidaan saada aikaan myös niin, että liukenematon väriaine syntetisoidaan suoraan värjättävään kuituun tai liuottamalla väriaine tekokuituun. Peittausvärjäyksessä käytetään erillisiä kiinnittäviä lisäaineita, jotka imeytetään kuituun ja joiden kanssa väriaine sitten reagoi.


title: Väriaine

text: Väriaineet voidaan ryhmitellä eri tavoin. Kemiallisen rakenteensa perusteella ne voidaan jakaa useisiin ryhmiin, joita ovat esimerkiksi atsoväriaineet, nitroväriaineet ja rikkivärit. Ne voidaan myös jakaa happo- ja emäsväreihin, joista happovärit sisältävät tavallisesti sulfonihapporyhmiä, emäsvärit aminoryhmiä.


title: Väriaine

text: Käytännössä väriaineet jaotellaan kuitenkin usein käyttötavan ja käyttötarkoituksen mukaan. Happo- ja emäsvärejä käytetään varsinkin villan ja silkin värjäämiseen, mutta emäsvärien valon- ja pesunkestävyys on usein huono. Puuvillan värjäämiseen käytetään "substantiivisia" eli "suoria" väriaineita, jotka kuuluvat myös happoväreihin. Nekin ovat sellaisenaan heikosti kestäviä, mutta niiden kestävyyttä voidaan parantaa sopivilla jälkikäsittelyillä.


title: Väriaine

text: Peittaväreillä värjätään etupäässä villan värjäämiseen. Niitä käytettäessä kuitu käsitellään ensin jollakin peitta-aineella, joita ovat muun muassa eräät kromi-, alumiini-, rauta- ja tanniiniyhdisteet, minkä jälkeen väriaine yhtyy siihen liukenemattomaksi, yleensä hyvin kestäväksi värilakaksi


title: Väriaine

text: Kyyppivärit kuten indigo ja indigoidiväriaineet ovat sellaisenaan liukenevia, mutta ne hapetetaan kuituun imeytymisen jälkeen lopulliseen liukenemattomaan muotoon. Kehitysväreillä lopullinen liukenematon väriaine muodostuu vasta kuidussa aineen reagoidessa esimerkiksi naftolien ja diatsoitujen amiinien kanssa. Kestävyytensä ja monipuolisuutensa ansioista kyyppi- ja kehitysvärit ovat eniten käytettyjä väriaineita.


title: Väriaine

text: Reaktiivivärit voivat muodostua esimerkiksi moniarvoisista sulfonihappoja tai typpiyhdisteistä. Ne liittyvät selluloosaan, josta puuvilla pääasiassa koostuu, tai villaan muun muassa esteröitymällä. Tekokuituja värjättään myös dispersioväreillä, jotka imeytyvät vesidispersiosta kuituihin ja liukenevat niihin paremmin kuin veteen.Elintarvikevärit ovat lisäaineita, joita lisätään ruokiin sen värin muuttamiseksi. Hyväksyttyjen elintarvikevärien E-koodit ovat välillä E100-E199. Sellaisia ovat: Myös eräitä epäorgaanisia aineita käytetään elintarvikeväreinä:Aikaisemmin on elintarvikevärinä käytetty myös muun muassa atsoväriaineisiin kuuluvaa punaista 2G (E 128), mutta nykyisin sen käyttö on kielletty, koska sitä ei enää pidetä turvallisena.


title: Canned Heat

text: Canned Heat on yhdysvaltalainen vuonna 1965 Los Angelesissa perustettu, blues rock -pohjaista musiikkia soittava yhtye. Ensimmäisellä, pelkästään yhtyeen mukaan nimetyllä albumilla soittavat Alan "Blind Owl" Wilson (kitara, huuliharppu, laulu), Bob "The Bear" Hite (laulu), Henry "The Sunflower" Vestine (kitara), Larry "The Mole" Taylor (basso) ja Frank Cook (rummut). Seuraavalla 1968 ilmestyneellä albumilla "Boogie with Canned Heath" Cookin tilalle on tullut rumpaliksi Fito de la Parra, joka on ainoana mukana edelleen keikkailevan yhtyeen alkuaikojen jäsenistä. Alan Wilson kuoli vuonna 1970 vain 27-vuotiaana huumeiden yliannostukseen, jota on arveltu myös itsemurhaksi. Laulaja Bob Hite menehtyi sydänkohtaukseen vuonna 1981 38-vuotiaana. Henry Vestine erosi yhtyeestä 1969, mutta soitti myöhemmin yhtyeen levyillä ja konserteissa. Hänen tilallaan oli Harvey Mandel. Vestine kuoli 1997 Pariisissa Canned Heatin Euroopan kiertueella juuri ennen kuin yhtyeen oli tarkoitus palata takaisin Yhdysvaltoihin. Basisti Larry Taylor erosi yhtyeestä 1970 mutta on sen jälkeenkin esiintynyt festivaalikeikkoilla Canned Heatin kanssa sekä soittanut mm. John Mayallin Bluesbreakersissa ja Tom Waitsin levyillä.


title: Canned Heat

text: Yhtye esiintyi sekä Montereyssä 1967 että Woodstockissa festivaalin toisena päivänä 1969. Woodstockin esiintyminen on taltioitu samannimiseen dokumenttielokuvaan kappaleilla: "A Change Is Gonna Come/Leaving This Town" sekä "Going Up The Country" "On the Road Again" "Woodstock Boogie"


title: Canned Heat

text: Turun Ruisrockissa vuonna 1971 yhtye saavutti huikean suosion. Keikka on ikuistettu levylle "Live at the Turku Rock Festival". Suomessa Canned Heat on esiintynyt ensimmäisen Ruisrockin lisäksi muun muassa Rauma Bluesissa (1996), Imatra Big Band Festivalilla (2001) ja uudelleen Ruisrockissa (2010). Canned Heat kävi Suomessa myös syksyllä 2013, kun yhtye teki viiden konsertin mittaisen kiertueen Kouvolassa, Helsingissä, Tampereella, Vaasassa ja Turussa.